title: Hamedan

text: Hamadān on yksi Iranin vanhimmista kaupungeista, joka on todennäköisesti perustettu jo vuonna 1100 eaa. Sitä pidetään Persian impeurimin ensimmäisenä pääkaupunkina. Kaupunki tunnettiin antiikin aikana nimellä Ekbatana.


title: Čertova hora

text: Čertova hora on kolmen hyppyrimäen muodostama mäkihyppystadion Harrachovissa Tšekissä lähellä Puolan rajaa.


title: Music Canada

text: Music Canada (MC) on vuonna 1963 perustettu musiikkialan yhdistys, jonka tarkoitus on edustaa kanadalaisen musiikkialan yritysten etuja ja taistella laitonta musiikin kopioimista vastaan.


title: Music Canada

text: Music Canada -palkintoja myönnetään myynnistä Kanadassa. Palkinnon taso riippuu äänitteen formaatista ja myyntiluvuista.


title: Tšekin Extraliga -kausi 2012–2013

text: Tšekin extraligan kausi 2012-2013 oli liigan 20. kausi. Pudotuspelit voitti ensimmäistä kertaa HC Škoda Plzeň.


title: Tšekin Extraliga -kausi 2012–2013

text:
Päivitetty kauden lopuksi.
"PO=Pelatut ottelut; M = Maalit; S = Syötöt; P = Pisteet; +/– = Plus/Miinus; RM = Rangaistusminuutit"


title: Aakkola

text: Aakkola on kylä Orivedellä Pirkanmaan maakunnassa. Se sijaitsee valtatien 9 pohjoispuolella Oriveden keskustaajamasta koilliseen. Aakkolan pohjoispuolelta on Juupajoen kunnan raja ja ennen kuntaliitosta Aakkolan itäpuolella kulki Oriveden ja Längelmäen välinen kuntaraja. Kylässä sijaitsee Aakkojärvi, jonka ympärillä on peltoja. Osia kylästä sijaitsee myös Juupajoen puolella. Aakkolan väkiluku on noin 40 ihmistä, joka vaihtelee johtuen kylän mökeistä.


title: Aakkola

text: Oriveden Ponnistus piti Aakkolassa 11.–12.8.2018 suunnistuksen Hämeen AM-pitkän ja viestin.


title: Azukizakan taistelu (1542)

text: Azukizakan taistelu () oli Oda Nobuhiden voittama taistelu Imagawa Yoshimotoa vastaan Sengoku-kaudella Japanissa vuonna 1542. Vaikka Yoshimoto kärsi tappion hän voitti kuitenkin Nobuhiden toisessa taistelussa 1548.


title: Azukizakan taistelu (1542)

text: Yoshimoto kuoli lopulta Okehazaman taistelussa Oda Nobunagaa vastaan vuonna 1560.


title: Hongkong (täsmennyssivu)

text: Hongkong () voi tarkoittaa seuraavia asioita:


title: Taitoluistelun Suomen-mestaruuskilpailut 1914

text: Suomen taitoluistelumestaruudesta kilpailtiin Viipurissa 8. helmikuuta 1914. Ohjelmassa oli vain miesten kilpailu ja osanottajia oli 4. Björnsson Schauman puolusti mestaruuttaan onnistuneesti.


title: Violanta Unkarilainen

text: Violanta Unkarilainen (noin 1216–1251) oli Aragonian kuningatar, kuningas Jaakko I:n puoliso.


title: Violanta Unkarilainen

text: Violanta oli Unkarin kuninkaan Andreas II:n tytär, joka syntyi Esztergomissa noin vuonna 1216. Hän sai myötäjäisiksi 10 000 hopeamarkkaa ja perintöoikeuden tiettyihin maa-alueisiin Ranskassa ja Namurissa. Violanta ja Jaakko vihittiin Barcelonassa vuonna 1236. Liiton siunasi paavi Gregorius IX.


title: Violanta Unkarilainen

text: Violanta oli kuningas Jaakon toinen puoliso. Tämän ensimmäinen liitto Eleanor Kastilialaisen kanssa päättyi eroon. Violanta ja Jaakko saivat useita lapsia, joista tuli kuninkaita, kuningattaria ja arkkipiispoja.Avioliiton aikana Jaakko I keskittyi valloittamaan Valenciaa, ja Violanta seurasi häntä rohkeasti rintamalle. Hän keskusteli puolisonsa kanssa sotastrategiasta, mutta pyrki myös painostamaan tätä järjestämään omille lapsilleen kunnon perinnöt ja sivuuttamaan ensimmäisen vaimon synnyttämän pojan Alfonson.


title: Violanta Unkarilainen

text: Violentan viimeisiä vuosia varjosti puolison yhä avoimempi seurustelu Teresa de Vidauran kanssa. Teresa synnytti kuninkaalle ainakin kaksi lasta ja lupasi mennä tämän kanssa naimisiin, mutta paavi ei myöntänyt avioeroa, joten Violenta pysyi kuningattarena elämänsä loppuun asti.


title: Violanta Unkarilainen

text: Violenta on haudattu Real Monasterio de Santa Maria de Vallbonaan. Hänen perustamassaan kaupungissa Castellon de la Planassa järjestetään joka vuosi juhlat hänen kunniakseen, ja joku tyttö valitaan kaupungin kuningattareksi juhlien ajaksi.


title: Kolmiloikka olympialaisissa

text: Kolmiloikka on kuulunut olympialaisten lajivalikoimaan jokaisissa nykyaikaisissa olympialaisissa. Ensimmäisissä nykyaikaisissa olympialaisissa Ateenassa vuonna 1896 kolmiloikka oli ensimmäinen laji jossa olympiamitaleista kilpailtiin. Kilpailun voittajasta James Connollystä tuli näin nykyaikaisen olympiahistorian ensimmäinen olympiavoittaja. Antiikin olympialaiset oli käyty viimeisen kerran noin 1500 vuotta aiemmin.


title: Kolmiloikka olympialaisissa

text: Miesten kolmiloikan olympiahistorian menestynein urheilija on kolme olympiakultaa voittanut Neuvostoliiton Viktor Sanejev. Naisten kolmiloikka tuli olympialaisten ohjelmaan vasta Atlantan olympialaisiin vuonna 1996. Naisten menestynein on urheilija on Kamerunin Françoise Mbango Etone. Hän on saavuttanut olympiakultaa kahdesti.


title: Kolmiloikka olympialaisissa

text: Vuosina 1900–1901 olympialaisten ohjelmassa oli myös vauhditon kolmiloikka.


title: Nord Noratlas

text: Nord Noratlas on ranskalainen sotilaskuljetuskone. Ensilentonsa vuonna 1949 lentänyt konetyyppi valmistui vuonna 1950. Tämä kuljetuskone käytti kahta 2 090 hevosvoiman tehoista Bristol Hercules -tähtimoottoria, joita valmistettiin lisenssillä Ranskassa. Koneen runkoratkaisuna toimi erillinen kehtorunko kahden peräsinpuomin välissä, joissa moottorit sijaitsivat. Siipien profiilina oli ylätasoinen trapetsisiipi. Koneen runkoratkaisu mahdollisti sinänsä riskittömän laskuvarjohyppäämisen, vailla pelkoa koneen osiin ruhjoutumisesta lennosta hypätessä.


title: Nord Noratlas

text: Koneen kuljetuskyky oli 45 sotilasta, 36 laskuvarjosotilasta, taikka 18 potilasta/haavoittunutta sekä hoitohenkilökunta. Nord Noratlas oli lento-ominaisuudeltaan suhteellisen hidas (matkanopeus noin 305 km/h), mutta sen kiitoratavaatimus (820 metriä) oli lyhyehkö, mikä ominaisuus oli sotilaskäytön kannalta varsin suotavaa. Nord 2501 Noratlasin suurin lentoonlähtöpaino oli 21 tonnia. Lentomatkan maksimi normaaliolosuhteissa oli 2 410 kilometriä. Hyötykuorman maksimi oli 4 960 kg.


title: Nord Noratlas

text: Konetyypin yksilöitä valmistettiin kaikkiaan 425. Noratlasin käyttö päättyi Ranskan ilmavoimissa vuonna 1989, ja sen seuraajana on toiminut Transall C-160. Tämän konetyypin pääasialliset käyttäjämaat olivat Ranska ja Länsi-Saksa. Muita sotilaskäyttöön liittyviä käyttäjämaita olivat ainakin Israel, Kreikka sekä Portugali. Vaihteleva määrä käytettyjä koneyksilöitä ostettiin Afrikan maitten ilmavoimien kuljetuskäyttöön, kuten Nigeriin, Nigeriaan, Ugandaan ja Tšadiin. Tammikuussa vuonna 1958 olleen hintatason mukaan yhden koneyksilön hinta Yhdysvaltain dollareissa oli 448 000 USD.


title: Smolenskin ydinvoimalaitos

text:
Smolenskin ydinvoimalaitos () on Länsi-Venäjän Smolenskin alueella, Dneprin sivujoen Desnan rannalla, 3 kilometriä Desnogorskin kaupungin luoteispuolella sijaitseva ydinvoimalaitos. Voimala on sähköntuotannoltaan yksi Venäjän suurimmista ydinvoimaloista. Sen tuotanto-osuus Venäjän ydinsähköstä on noin 13 prosenttia. Smolenskin ydinvoimalaitoksen omistaa ja sen toiminnasta vastaa Venäjän valtion Rosenergoatom osakeyhtiö.
Voimala sijaitsee maanteitse noin 145 kilometriä aluekeskus Smolenskista kaakkoon. Voimalaa varten Desnajokeen on tehty pato, jonka avulla on luotu ydinvoimalan lauhdeveden turvaava tekojärvi.
Voimalaan kuuluu kolme RBMK-1000 -tyyppin reaktorilla varustettua voimalayksikköä. Tätä reaktorityyppiä pidetään riskialttiina, ja sellainen tuhoutui ydinonnettomuudessa Tšernobylin ydinvoimalaitoksella. Voimalaitosyksiköt on kytketty sähköverkkoon vuosina 1982–1990. Vuonna 2012 uutisoitiin voimalan uusimiseen ja käyttöiän jatkamiseen (2027 saakka) tähtäävistä investoinneista.


title: Smolenskin ydinvoimalaitos

text: Ydinvoimalaitoksen alueelle on suunniteltu rakennettavan neljä uutta, VVER-1200 -tyypin ydinvoimayksikköä vuoteen 2030 mennessä. Näillä korvattaisiin nykyiset, ongelmien ja käyttörajoitusten vaivaamat voimalayksiköt. Ensimmäinen toisen vaiheen yksikkö on tarkoitus saada käyttöön vuoteen 2024 mennessä.


title: Café du Dôme

text: Le Café du Dôme tai lyhyesti Le Dôme on Montparnassessa Pariisissa sijaitseva ravintola, joka avattiin vuonna 1898. Se oli ensimmäinen montparnesselaiskahvila, joka alkoi houkutella asiakkaakseen taiteilijoita ja kirjailijoita. Ravintolassa kokoontuneisiin kuuluisuuksiin lukeutuvat muun muassa Man Ray, Henry Miller, Kahlil Gibran, Pablo Picasso ja Ernest Hemingway. Se houkutteli erityisesti pohjois- ja keskieurooppalaisia kuvataiteilijoita, joita Guillaume Apollinaire kutsui nimellä ”Dômiers”, joihin kuuluivat aluksi Rudolf Levy, Hans Purrmann ja Walter Bondy. Dômiers-taiteilijaryhmä hajosi kuitenkin ensimmäisen maailmansodan alussa.


title: Älä kanna pelkoa

text: Älä kanna pelkoa on suomalaisyhtye Indican kappale heidän järjestyksessään kuudennelta, "Akvaario" -nimiseltä studioalbumilta. Suomen Musiikki julkaisi kappaleen albumin ensimmäisenä singlenä 29. marraskuuta 2013. Kappaleen on sanoittanut Jonsu, ja sen on säveltänyt Jonsu yhdessä Roland Sprembergin kanssa. Kappale kertoo rakkauden ja pelon taistelusta.


title: Älä kanna pelkoa

text: Kappaleelle on tehty myös Lawrence Dolkartin ohjaama musiikkivideo, joka julkaistiin videopalvelu YouTubessa 18. joulukuuta 2013. Kappale ei noussut lainkaan listoille.


title: David Pogue

text: David Pogue (s. 9. maaliskuuta 1963 Shaker Heights, Ohio) on amerikkalainen teknologiatoimittaja, tietokirjailija ja tiedeaiheisten tv-dokumenttien juontaja, joka on tunnettu humoristisesta tavastaan arvioida uutuustuotteita ja käsitellä vakaviakin tiedeaiheita. Hän toimi aiemmin muusikkona New Yorkin Broadway-teattereissa.


title: David Pogue

text: David Pogue osoitti jo varhain kiinnostusta musiikkiin ja teatteriin ja oli mukana monissa koulunsa näytelmissä ja musiikkiesityksissä muun muassa säveltäjänä ja pianistina. Hän oli lahjakas myös kielellisesti ja opetteli teini-iässä nelisensataa taikatemppua. High schoolin jälkeen hän aloitti opinnot Yalen yliopistossa pääaineinaan musiikki, tietotekniikka ja englanti.


title: David Pogue

text: Valmistuttuaan Pogue haaveili Broadway-teatterikapellimestarin urasta ja toimikin teatterimuusikkona kymmenisen vuotta, kunnes alkoi kiinnostua Apple-tietokoneista ja uuden tietotekniikan opettamisesta ihmisille, aluksi Broadway-kuuluisuuksille kuten Stephen Sondheim. Vuonna 1988 hän alkoi kirjoittaa Macworld-aikakauslehteen, mitä jatkui vuoteen 2000 saakka. Macworldin sisaryhtiö IDG pyysi Poguea "Mac for Dummies" -kirjan kirjoittajaksi. Se oli vasta toinen sittemmin laajaksi paisuneessa For Dummies -kirjasarjassa. Pogue sai pian kirjoittaa sarjaan myös taikuudesta ("Magic for Dummies"), oopperataiteesta ("Opera for Dummies") ja klassisesta musiikista ("Classical Music for Dummies"). Niitä seurasivat saman sarjan kirjat uusista Macintosh-tietokonemalleista.


title: David Pogue

text: Vuonna 2000 David Pogue ryhtyi yrittäjäksi ja perusti oman yrityksen Pogue Press. Hän ryhtyi sen puitteissa kirjoittamaan uutta ”The Missing Manual” -kirjasarjaa uusista teknologiatuotteista, joiden mukana ei useinkaan enää tullut painettua käyttöohjetta. O’Reilly Median kustantamassa sarjassa on ilmestynyt yli 60 opaskirjaa Poguen ja monien muiden asiantuntijoiden kirjoittamina.


title: David Pogue

text: Pogue piti pitkään viikottaista teknologiakolumnia The New York Times -sanomalehdessä. Sen ohella hän teki koomisia videoklippejä lehden verkkosivuille seikkailuistaan uusien kuluttajalaitteiden maailmassa. Lokakuussa 2013 hän jätti lehden 13 vuoden jälkeen ja ryhtyi vetämään Yahoon uutta palvelua Yahoo Tech.


title: David Pogue

text: Pogue vierailee usein tv-ohjelmissa ja on suosittu puhuja muun muassa TED-konferensseissa. Hän on myös juontanut useita julkisen palvelun tv-yhtiön PBS:n tuottamia, Ylen Prisma-sarjassakin nähtyjä tiededokumentteja.


title: David Pogue

text: Pogue on saanut kaksi Emmy-palkintoa, kaksi Webby-palkintoa ja Loeb-palkinnon journalistisista ansioista.


title: Tauno Linnavuori

text: Tauno Heikki Ilmari Linnavuori (4. lokakuuta 1907 Hausjärvi – 2. kesäkuuta 1965 Helsinki) oli suomalainen kirjailija ja toimitussihteeri.


title: Tauno Linnavuori

text: Linnavuori toimi toimitussihteerinä Perä-Pohja-lehdessä, Riihimäen Sanomissa, Uudessa Aurassa ja vuosina 1940–1959 Uudessa Suomessa. Hän jäi sairauden vuoksi eläkkeelle vuonna 1959. Valtion sanomalehtimieseläkkeen hän sai vuonna 1964. Suomen Palloliiton pääsihteerinä hän toimi vuosina 1937–1940.


title: Kids (Robbie Williamsin ja Kylie Minoguen kappale)

text: "Kids" on Robbie Williamsin ja Kylie Minoguen duetto. Kappale on toinen single Williamsin albumilta "Sing When You’re Winning" (2000) ja kolmas single Minoguen albumilta "Light Years" (2000). Kappaleen kirjoittivat ja tuottivat Robbie Williams ja Guy Chambers.


title: Korkeushyppy olympialaisissa

text: Korkeushyppy on ollut olympialaisten lajivalikoimassa jokaisissa nykyaikaisissa olympialaisissa. Naisten korkeushyppy otettiin lajivalikoimaan vuonna 1928. Korkeushypyn olympiamitalitilastoa johtaa Yhdysvallat.


title: Korkeushyppy olympialaisissa

text: Vuosina 1900–1912 olympialaisten ohjelmassa oli myös vauhditon korkeushyppy.


title: Martti Lukka

text: Martti Lukka (9. heinäkuuta 1907 Muhos – 6. toukokuuta 1994 Oulu) oli suomalainen kotiseutuneuvos, muusikko, säveltäjä, sanoittaja ja runoilija.


title: Martti Lukka

text: Martti Lukan vanhemmat olivat Jaakko ja Maria Sofia Lukka. Hän kävi Haapaveden kansanopiston ja toimi sitten maanviljelijänä Muhoksella. Lukka harrasti musiikkia jo nuoruusvuosinaan. Hän soitti kannelta ja toimi ennen sotavuosia Muhoksen suojeluskunnan torvisoittokunnan johtajana. Vuonna 1959 Lukka perusti "Muhoksen Torvipojat"-nimisen puhallinorkesterin ja hän johti sitä kymmenen vuoden ajan. Lukka harrasti myös kuorolaulua ja toimi kahden vuoden ajan 1973 perustamansa Oulun eläkeliiton kuoron johtajana.


title: Martti Lukka

text: Lukka aloitti säveltämisen ja sanoittamisen 1960-luvulla. Hän sävelsi muun muassa "Muhos-kantaatin" ja "Muhoksen kotiseutulaulun". Lukka julkaisi myös 1989 runokokoelman nimeltä "Orastava maa".


title: Martti Lukka

text: Lukka toimi myös Muhoksen kunnanvaltuutettuna ja monissa muissa luottamustehtävissä. Hän sai 1978 kotisetuneuvoksen arvon ansioistaan kotiseututyössä.


title: Huomiohakuinen persoonallisuus

text: Huomiohakuinen persoonallisuus on persoonallisuushäiriö, jossa huomion hakeminen muokkaa henkilön käyttäytymistä eri tilanteissa.


title: Huomiohakuinen persoonallisuus

text: Huomiohakuisen persoonallisuuden piirteitä ovat:Henkilö voidaan diagnosoida huomiohakuisesta persoonallisuudesta kärsiväksi, jos hänellä on neljä edeltävistä piirteistä ja hänen käyttäytymisensä täyttää persoonallisuushäiriön yleiset kriteerit.


title: Huomiohakuinen persoonallisuus

text: Piirteet, jotka vahvistavat diagnoosia mutta eivät ole sen asettamisen kannalta välttämättömiä:Huomiohakuista persoonallisuutta hoidetaan psykoterapialla. Luottamuksellinen hoitosuhde on tärkeää hoidossa. Kuten muissakin persoonallisuushäiriöissä, pinttyneet tavat voivat keventyä iän myötä.


title: Jean-Luc Vannuchi

text: Jean-Luc Vannuchi (s. 13. syyskuuta 1970) on ranskalainen jalkapallovalmentaja ja entinen puolustaja.


title: Jean-Luc Vannuchi

text: Vannuchi aloitti pelaajauransa OGC Nicen organisaatiossa juniorina ja debytoi edustusmiehistössä kaudella 1990/91. Vannucchi pelasi Nicen takalinjoilla Ligue 2:ssa ja oli mukana joukkueessa, joka nousi liigaan kauden 1993/94 päätteeksi. Kaikkiaan Vannuchi pelasi seurassa kuusi kautta, kunnes siirtyi kesällä 1996 En Avant de Guingampiin.


title: Jean-Luc Vannuchi

text: EA Guingampissa Vannuchi pääsi vaihdosta kentälle, kun seura pelasi Coupe de Francen loppuottelussa OGC Niceä vastaan. Vannucchi joutui pettymään, kun hänen entinen seuransa voitti ottelun rangaistuspotkukilpailun jälkeen. Vannuchi edusti Guingampia vain kaksi kautta, sillä peliaika seurassa jäi vähiin. Hän siirtyi AS Cannesiin, josta pari vuotta myöhemmin Nîmes Olympiqueen. Vannuchi lopetti uransa Nîmes'ssä vuonna 2004.Pelaajauransa lopettamisen jälkeen Vannuchi jatkoi Nîmes Olympiquen organisaatiossa reservijoukkueen valmentajana. Joulukuussa 2007 Laurent Fournier sai potkut ja Vannuchi nousi Nîmes'n edustusjoukkueen päävalmentajaksi. Kauden päätteeksi Nîmes sijoittui Nationalissa kolmanneksi ja nousi kuuden kauden jälkeen Ligue 2:een. Tulokset korkeammalla sarjatasolla jäivät heikoiksi ja Vannuchi sai potkut joulukuussa 2008.


title: Jean-Luc Vannuchi

text: Oltuaan lähes vuoden verran sivussa valmennustehtävistä Vannuchista tuli syyskuussa 2009 Paris FC:n päävalmentaja. Hän luotsasi seuraa aina toukokuuhun 2011 saakka. Paris'n vuosinaan Vannuchi suoritti myös valmentajatutkinnon (DEPF). Helmikuussa 2012 hänestä tuli FC Martigues'n päävalmentaja. Vannuchi ei onnistunut nostamaan seuraa Nationalin hänniltä, vaan Martigues putosi kauden 2011/12 jälkeen amatöörisarjaan.


title: Jean-Luc Vannuchi

text: Maaliskuun puolivälissä 2014 Vannuchista tuli yllättäen Ligue 2:ssa sijalla 16 majailleen AJ Auxerren päävalmentaja. Vannuchin johdolla joukkue onnistui säilyttämään sijoituksensa ja säilyi sarjassa. Kaudella 2014/15 Auxerre pelasi paremman kauden, mutta lukuisat tasapelit verottivat pistesaalista ja joukkue oli lopulta seitsemäs. Ranskan cupissa Vannuchi sen sijaan piiskasi Auxerren menestykseen ja joukkue eteni aina loppuotteluun saakka. Yllätysmestaruus jäi haaveeksi, kun suurseura Paris Saint-Germain voitti joukkueen finaalissa 1–0. Kaudella 2015/16 Vannuchi luotsasi Auxerren Ligue 2:ssa kahdeksanneksi ja nousuun oikeuttavat sijat jäivät 10 pisteen päähän. Kauden jälkeen hän jätti seuran.


title: Jean-Luc Vannuchi

text: Kesäkuussa 2016 Vannuchista tuli Ligue 2:een pudonneen Gazélec Ajaccion päävalmentaja. Vannuchi ei onnistunut luotsaamaan korsikalaisseuraa takaisin Ligue 1:een, vaan tuloksena oli yhdeksäs sija. Kauden jälkeen Vannuchi jätti tehtävänsä seuran päävalmentajana. Taustalla olivat erimielisyydet seuran kehittämisestä.


title: Theodore White

text: Theodore Harold White (6. toukokuuta 1915 Boston, Massachusetts, Yhdysvallat – 15. toukokuuta 1986 New York, New York, Yhdysvallat) oli yhdysvaltalainen historioitsija, toimittaja ja tietokirjailija. Hän aloitti uransa Kiinassa ja raportoi usean vuoden ajan Kiinan tapahtumista muun muassa Time-lehdelle. Oltuaan hetken toimittajana Euroopassa White palasi 1953 Yhdysvaltoihin, jossa hän tuli tunnetuksi erityisesti poliittisena kommentoitajana. Whiten vuoden 1960 presidentinvaaleja käsitellyt "The Making of the President – 1960" menestyi erittäin hyvin ja toi hänelle myös Pulitzer-palkinnon. White kirjoitti myös vuosien 1964, 1968 ja 1972 presidentinvaaleista sekä muita kirjoja Yhdysvaltain politiikasta.


title: Theodore White

text: Theodore White syntyi Bostonissa toukokuussa 1915. Hän oli Mary Winkellerin ja David Whiten neljästä lapsesta vanhin. Perhe oli köyhä, ja Theodore White keräsi itsekin rahaa myymällä sanomalehtiä raitiovaunuissa. White pääsi vuonna 1934 opiskelemaan Harvardin yliopistoon saatuaan avustuksen Newsboy Foundationilta. Hänen pääaineensa oli historia, ja hän kirjoitti 1938 siitä alemman korkeakoulututkinnon parhain arvosanoin. Hän sai samana vuonna matka-apurahan, jonka turvin matkusti Kiinaan.


title: Theodore White

text: White sopi kirjoittavansa Kiinasta artikkeleita The Boston Globeen ja myi joitakin artikkeleita myös The Manchester Guardianiin. Nähtyään 1939 japanilaisten pommittavan Pekingiä hän päätti jatkaa uraansa toimittajana sen sijaan, että olisi palannut Harvardiin professoriksi. Kiinassa White aloitti Time-lehden kirjeenvaihtajana ja sai vakituisen paikan vuonna 1940. Whiten kontakteihin Kiinassa kuului muun muassa tuleva kommunistijohtaja Zhou Enlai.


title: Theodore White

text: White palasi 1941 New Yorkiin Time-lehden Itä-Aasian-toimittajaksi. Yhdysvaltain liityttä toiseen maailmansotaan White palasi Aasiaan, missä hän toimi sotakirjeenvaihtajana ja Timen toimiston johtajana. Sodan aikana White kirjoitti muun muassa Henanin vuoden 1943 nälänhädästä ja Kiinan sisäpolittisesta kamppailusta, haastatteli Mao Zedongia ja raportoi Japanin antautumisesta "USS Missourilla". Sodan jälkeen White jätti Timen annettuaan epäsuosiollisia kommentteja kiinalaisjohtaja Tšiang Kai-šekistä, jota Timen johtaja Henry Luce ihaili. White esitti omia näkemyksiään bestselleriksi nousseessa kirjassaan "Thunder Out of China".


title: Theodore White

text: Jätettyään Timen White kirjoitti hetken The New Republicille, mutta piti Henry A. Wallacen vaatimuksia liian rajoittavina. White ei saanut paikkaa mistään merkittävästä sanomalehdestä, sillä hänen aikaansa Kiinassa pidettiin hyvin radikaalina kylmän sodan aikaan. White lähti Kiinasta Pariisiin, jossa työskenteli hetken Overseas News Agencylle. Sen ajauduttua konkurssiin hän toimi hetken freelancerina ja vuodesta 1951 The Reporterin Euroopan-pääkirjeenvaihtajana. White kirjoitti viiden vuoden aikana Euroopan selviytymisestä toisesta maailmansodasta, talouden kehittymisestä, Naton muodostamisesta ja kokemuksistaan Euroopassa kirjan "Fire in the Ashes".


title: Theodore White

text: White palasi 1953 Yhdysvaltoihin ja keskittyi jatkossa maan politiikkaan. Hän joutui pian mccarthyismin uhriksi, kun hän puolusti ulkoministeriön kuulusteluihin joutunutta ystäväänsä John Paton Daviesia. Whitekin joutui tutkimusten kohteeksi, ja hänen passinsakin kumottiin hetkeksi. Kokemus pelotti häntä, eikä hän sen takia kirjoittanut jatkossa ulkomaanpolitiikasta tai puolustuspolitiikasta.


title: Theodore White

text: White aloitti 1954 The Reporterin kansalliseen politiikkaan keskittyneenä toimittajana ja siirtyi sitten Collier’sille. Hän jäi kuitenkin työttömäksi, kun Collier’sin toiminta loppui 1956. White kirjoitti tämän jälkeen ensimmäisen romaaninsa, "The Mountain Road" (1958), josta tehtiin myöhemmin "Vuoristotie"-niminen elokuva. Romaani perustui Whiten kokemuksiin Kiinassa ja hänen toinen romaaninsa "The View from the Fortieth Floor" (1960) hänen aikaansa Collier’silla. Jälkimmäisen romaanin elokuvaoikeudet hän myi 80 000 dollarilla näyttelijä Gary Cooperille.


title: Theodore White

text: Saatuaan taloudellista varmuutta White aloitti uransa merkittävimmän projektin, jonka ansiosta hän sai myös kunnioitusta poliittisena kommentoijana ja nykyhistorioitsijana. Hän alkoi kirjoittaa vuoden 1960 presidentinvaalien kampanjoinnista. Whiten kirjasta "The Making of the President – 1960" tuli todella suosittu, ja se aloitti käytännössä uuden poliittisen raportoinnin tyylilajin, jossa yhdistyivät kirjailijan tarinankerronta ja historioitsijan laajemmat näkemykset. Kirjaa myytiin yli neljä miljoonaa kappaletta, ja se tuotti Whitelle noin puoli miljoonaa dollaria. White voitti siitä lisäksi Pulitzer-palkinnon.


title: Theodore White

text: White kirjoitti myös vuoden 1964, vuoden 1968 ja vuoden 1972 vaaleista. Hänen piti kirjoittaa myös vuoden 1976 vaaleista, mutta päättikin kirjoittaa Watergate-skandaalia käsitelleen teoksen "Breach of Faith: The Fall of Richard Nixon" (1976). Kolme vuotta myöhemmin White julkaisi omaelämäkertansa "In Search of History". Vuonna 1982 ilmestynyt "America in Search of Itself" käsitteli vuoden 1980 vaaleja mutta myös laajemmin 25 vuoden ajanjaksoa Yhdysvaltain historiassa.


title: Theodore White

text: White kuoli halvauksen jälkeen toukokuussa 1986. Hän oli kahdesti naimisissa; avioliitto Nancy Ariana Beanin kanssa kesti vuodesta 1947 vuoteen 1971, ja vuonna 1974 hän nai Beatrice H. Hofstadterin. Hänellä oli kaksi lasta ensimmäisestä liitostaan.


title: Jaakko Pelkonen

text: Jaakko Pelkonen (25. toukokuuta 1907 Kiiminki – 18. heinäkuuta 1993 Pyhäjärvi) oli suomalainen kirjailija.


title: Jaakko Pelkonen

text: Pelkonen julkaisi kaunokirjallisten teostensa lisäksi myös jatkosodan vuosiin sijoittuvan Jääkäripataljoona 6:tta käsittelevän muistelmateoksen "JP 6:n suuntaura".


title: Timo Orkomaa

text: Timo Danielo Orkomaa, sukunimi vuoteen 1934 "Åmark" (s. 24. toukokuuta 1907 Tammela) on suomalainen kansakoulunopettaja ja näytelmäkirjailija.


title: Timo Orkomaa

text: Orkomaan vanhemmat olivat räätäli Toivo Johan Åmark ja ompelija Jenny Maria Kärnä. Hän kävi 1926–1931 Jyväskylän opettajaseminaarin ja toimi 1930-luvulla opettajana Rautavaaralla.


title: Timo Orkomaa

text: Nimellä "T. Orkomaa":


Taitoluistelun Euroopan-mestaruuskilpailut 1914 pidettiin 7.–8. helmikuuta Wienissä, Itävalta-Unkarissa. Ohjelmassa oli vain miesten kilpailu, mutta samassa yhteydessä ratkaistiin Itävallan pariluistelumestaruus, jonka voitti yllättäen unkarilaispari Szabo-Horwitz ennen itävaltalaista vuoden 1913 maailmanmestariparia Engelmann-Meistrik.


title: Yleisluistelun Euroopan-mestaruuskilpailut 1914

text: Euroopan luistelumestaruudesta kilpailtiin Berliinissä 8.-9. helmikuuta 1914. Vain miehet kilpailivat. Mestaruuden voitti Norjan Oscar Mathisen, joka voitti kolme matkaa neljästä.


title: Seiväshyppy olympialaisissa

text: Seiväshyppy on kuulunut olympialaisten lajivalikoimaan nykyaikaisen olympiahistorian alusta alkaen, Ateenan kisoista vuodesta 1896. Yhdysvaltalaiset hallitsivat lajia aina vuoteen 1972 asti, vasta silloin olympiakulta meni Yhdysvaltojen ulkopuolelle. Naisten seiväshyppy tuli olympialaisten ohjelmaan vasta Sydneyn kisoihin vuonna 2000.


title: Kryptobileet

text: Kryptobileet (krypto-bileet, eng. CryptoParty) ovat ruohonjuuritasoisen maailmanlaajuisen liikkeen aikaansaamia tapahtumia, joiden tavoitteena on tuoda käytännöllisten salausmenetelmien perusteet suuremmalle yleisölle. Tapahtumat ovat pääasiassa sarja maksuttomia julkisia työpajoja.


title: Kryptobileet

text: Seuraajana samantapaiselle 1990-luvun liikkeelle, kryptobileet saivat alkunsa elokuun 2012 lopussa australialaisen yksityisyyden puolestapuhujan Asher Wolfin ja erään tietoturva-asiantuntijan välisestä Twitter-keskustelusta. Tee se itse -luontoinen, itsestään organisoituva liike otti välittömästi tuulta alleen ja muutaman tunnin sisään noin tusina kryptobilettä järjestettiin itsenäisesti kaupungeissa kaikkialla Australiassa, Yhdysvalloissa, Isossa Britanniassa ja Saksassa. "Kun heräsin aamulla, ne olivat kaikki siellä," Wolf sanoi eräässä haastattelussa. Monet muut tapahtumat järjestettiin pian tämän jälkeen mm. Chilessä, Alankomaissa, Hawaiissa ja Aasiassa. Australiassa huomattiin raju nousu Tor-verkon käyttössä. Eräät Lontoossa pidetyt kryptobileet jouduttiin osallistujamäärän takia siirtämään London Hackspace:sta Googlen kampukselle, joka sijaitsee Itä-Lontoon Tech City:ssa.


title: Kryptobileet

text: Lokakuun puoliväliin mennessä vuonna 2012, noin 30 kryptobilettä oli järjestetty maailmanlaajuisesti. Joitakin on järjestetty useamman kerran. Kryptobileet järjestettiin yhtenä kertana samaan aikaan Reykjavikissa, Brysselissä ja Manilassa.


title: Kryptobileet

text: Kryptobileet ovat alustavasti saaneet posiitivista palautetta niin Electronic Frontier Foundationilta kuin (oletettavasti) AnonyOpsilta, sekä NSA tietovuotajalta Thomas Drakelta, Wikileaks toimittaja Heather Marshilta ja Wired toimittaja Quinn Nortonilta. Eric Hughes, joka oli kirjoittanut kirjan "A Cypherpunk's Manifesto" lähes kaksi vuosikymmentä aikaisemmin, piti pääpuheen nimeltä "Putting the Personal Back in Personal Computers" Amsterdamin kryptobileissä 2012-09-27. Marcin de Kaminski, perustajajäsen Piratbyråssa, joka puolestaan perusti The Pirate Bayn, on sanonut pitävänsä kryptobileitä tärkeimpinä kansalaistapahtumina salaustieteen edistämiseksi tänä päivänä, ja Cory Doctorow on luonnehtinut kryptobileiden "muistuttavan Tupperware-kutsuja salausmenetelmien oppimiseksi."


title: Kryptobileet

text: 442-sivuisen "CryptoParty Handbook"in ensimmäinen luonnos kirjoitettiin kolmessa päivässä ja julkaistiin 2012-10-04 Creative Commons -lisenssillä. Se on sen jälkeen ollut jatkuvan kehityksen alla.


title: Oliba

text: Oliba tai Oliva (noin 971–1046) oli katalonialainen piispa ja kreivi, joka toimi Ripolin ja Sant Miquel de Cuixàn luostarin apottina.


title: Oliba

text: Oliba oli kreivin kolmanneksi vanhin lapsi ja Barcelonan kreivin lapsenlapsenlapsi. Hänen isänsä kuoli vuonna 988, ja Oliba jakoi kreivin tehtävät veljiensä kanssa. Vuonna 1002 hän luopui asemastaan ja meni Ripolin luostariin. Vuonna 1008 hänet valittiin sen apotiksi, ja myöhemmin häntä pyydettiin toimimaan myös Sant Miquel de Cuixàn benediktiiniluostarin apottina. Molemmat luostarit sijaitsivat hänen sukunsa mailla.


title: Oliba

text: Oliba neuvotteli Roomassa Katalonian kirkolle itsenäisyyden Narbonnen vallasta. Hän perusti kouluja, kirjastoja ja kirkkoja. Apotti Oliba johti vastarintaa feodaalista väkivaltaa vastaan. Vuonna 1027 hän osallistui Tolugesin synodiin, jossa määriteltiin tiettyjä vuoden päiviä, jolloin sotiminen kiellettiin ja kirkonmiehille taattiin koskemattomuus myös sotatoimien aikana.


title: Vitali Jarema

text: Vitali Jarema (; s. 14. lokakuuta 1963) on ukrainalainen poliitikko ja juristi. Hänet valittiin Jatsenjukin väliaikaishallitukseen pääministerin sijaiseksi Ukrainan vallankumouksen päätteeksi 27. helmikuuta 2014. 19. kesäkuuta 2014 hän siirtyi Ukrainan valtakunnansyyttäjäksi. Aikaisemmin Jarema toimi kansanedustajana sekä sisäasiainministeriön johtajana Kiovassa.


title: Augusto Fernández

text: Augusto Matías Fernández (s. 10. huhtikuuta 1986 Pergamino, Argentiina) on argentiinalainen jalkapalloilija. Hän edustaa Espanjan Primera Divisiónissa pelaavaa Atlético Madridia ja on pelipaikaltaan keskikenttäpelaaja.


title: Augusto Fernández

text: Fernández aloitti ammattilaisuransa vuonna 2006 kasvattajaseurastaan River Platesta. Hän voitti joukkueessa kevätkauden (Clausura) 2008 mestaruuden päävalmentaja Diego Simeonen alaisuudessa.


title: Augusto Fernández

text: 28. elokuuta 2009 Fernández siirtyi ranskalaisseura Saint-Étienneen, mutta palasi takaisin kotimaahansa Vélez Sarsfieldiin seuraavana kesänä. Hän teki joukkueen kanssa kolmivuotisen sopimuksen.


title: Augusto Fernández

text: 9. elokuuta 2012 Fernández teki nelivuotisen sopimuksen espanjalaisseura Celta Vigon kanssa.


title: Augusto Fernández

text: 1. tammikuuta 2016 Fernández siirtyi Atlético Madridiin ja solmi seuran kanssa 3,5-vuotisen sopimuksen.


title: The Grand Budapest Hotel

text: The Grand Budapest Hotel on vuonna 2014 ensi-iltansa saanut Wes Andersonin ohjaama, käsikirjoittama ja osin tuottama komediaelokuva. Elokuva kertoo The Grand Budapest Hotel -nimisen hotellin conciergestä, M. Gustavesta (Ralph Fiennes), ja hänen apulaisestaan Zero Moustafasta (Tony Revolori).


title: The Grand Budapest Hotel

text: Elokuva palkittiin neljällä Oscarilla parhaasta musiikista, lavastuksesta, puvustuksesta ja maskeerauksesta. Elokuva palkittiin myös parhaan musikaali- tai komediaelokuvan Golden Globe -palkinnolla. Se sai viisi Bafta-palkintoa kategorioissa paras alkuperäinen käsikirjoitus, paras musiikki sekä paras lavastus, puvustus ja maskeeraus.


title: The Grand Budapest Hotel

text: Vuonna 2016 "The Grand Budapest Hotel" äänestettiin BBC:n kyselyssä tämän vuosisadan 25 parhaan elokuvan joukkoon. Äänestäjinä oli 177 elokuva-asiantuntijaa eri puolilta maailmaa. Rotten Tomatoes -sivuston mukaan 256 arvostelun perusteella kriitikoiden arvioista 92 prosenttia oli positiivisia. Metacriticissä elokuvan 48 arvion keskiarvo on 88 pistettä.


title: Novovoronežin ydinvoimalaitos

text:
Novovoronežin ydinvoimalaitos () on Venäjän Voronežin alueella, kolme kilometriä Novovoronežin kaupungin eteläpuolella, Donjoen äärellä sijaitseva ydinvoimalaitos. Voimalaitoksen omistaa ja sen toiminnasta vastaa Venäjän valtion Rosenergoatom-osakeyhtiö.
Voimala sijaitsee 45 kilometriä Voronežin eteläpuolella. Voimalaa varten Donjoen itäpuolelle on padottu ydinvoimalan tarpeita palveleva tekojärvi. Voimala sijaitsee sen eteläpuolella ja Novovoronežin kaupunki tekoaltaan pohjoispuolella.
Voimalan kaksi ensimmäistä yksikköä on poistettu käytöstä. Vuonna 2014 alussa käytössä olivat yhä sekä vuosina 1971 ja 1972 valmistuneet VVER-440 -reaktorit (voimalayksiköt 3 ja 4) että vuonna 1980 käyttöönotettu VVER-1000 -reaktori (5. yksikkö).


title: Novovoronežin ydinvoimalaitos

text: Kesällä 2008 aloitettiin ydinvoimalan toisen vaiheen ensimmäisen yksikön ja seuraavana toisen yksikön rakentaminen. Rakenteilla olevissa voimalaitosyksiköissä käytetään 1199 megawatin VVER-reaktoreita. Maaliskuussa 2016 aloitettiin 6. yksikön polttoaineen lataus ja tuotantokäyttöön laitos on tarkoitus saada kuluvan vuoden aikana.


title: Give Me Just a Little More Time

text: "Give Me Just a Little More Time" on cover-kappale Kylie Minoguen albumilta "Let's Get to It" (1991). Kappaleen julkaistiin alun perin vuonna 1970 ja sen kirjoittivat Edythe Wayne ja Ron Dunbar. Minoguen versio on albumin kolmas single ja se julkaistiin 13. tammikuuta 1992.


title: Unheilig

text: Unheilig on saksalainen, Aachenista kotoisin oleva rockyhtye. Yhtyeen keulahahmo on laulaja Der Graf.


title: Unheilig

text: Yhtye perustettiin vuonna 1999, ja ensimmäinen single "Sage Ja!" julkaistiin seuraavana vuonna. Unheiligin debyyttialbumi "Phosphor" julkaistiin vuonna 2001. Yhteensä yhtyeeltä on tullut seitsemän studioalbumia, jotka ovat myyneet moninkertaista platinaa niin Saksassa, Itävallassa kuin Sveitsissä.


title: Unheilig

text: Vuonna 2010 Unheilig voitti kappaleella "Unter deiner Flagge" Bundesvision laulukilpailun. Vuonna 2014 yhtye osallistui Saksan euroviisukarsintoihin kappaleilla "Als wär's das erste Mal" sekä "Wir sind alle wie Eins", ja sijoittui viimeksi mainitulla finaalin toiseksi.


title: Federica Montseny

text: Federica Montseny i Mañé (12. helmikuuta 1905 Madrid, Espanja – 14. tammikuuta 1994 Toulouse, Ranska) oli espanjalainen anarkisti, feministi ja kirjailija. Hän toimi Espanjan toisen tasavallan sosiaali- ja terveysministerinä maan sisällissodan alkuvaiheessa vuosina 1936–1937. Montseny oli Espanjan ensimmäinen ja myös yksi Euroopan ensimmäisistä naisministereistä.


title: Federica Montseny

text: Montseny syntyi Madridissa, jossa hänen vanhempansa toimivat anarkistisen "La Revista Blanca" -lehden toimittajina. Hänen isänsä oli tunnettu katalonialainen anarkisti Joan Montseny, joka kirjoitti myös salanimellä Federico Urales. Vuonna 1912 perhe muutti takaisin kotiseudulleen Barcelonaan, jossa Montseny liittyi myöhemmin anarkosyndikalistiseen CNT-ammattiliittoon ja anarkistiseen FAI-järjestöön. Hän työskenteli 1920-luvun jälkipuoliskolta lähtien useiden näiden julkaisemien lehtien toimittajana. Montseny tunnettiin myös taitavana puhujana, joka kiersi ympäri maata ammattiyhdistysten tilaisuuksissa.


title: Federica Montseny

text: Sisällissodan sytyttyä toisen tasavallan pääministeri Francisco Largo Caballero nimitti 4. marraskuuta 1936 Montsenyn sosiaali- ja terveysministeriksi. Montsenyn ministerikaudella oli käynnissä niin sanottu Espanjan vallankumous, jolloin tasavaltalaisten hallussa olleille Katalonian, Aragonian ja Andalusian maakuntien alueille sekä osiin Levantea luotiin anarkistisia ja libertaarisosialistisia yhteiskuntajärjestelmiä. Ministerinä Montseny keskittyi erityisesti köyhien ja vähävaraisten terveydenhuollon kohentamiseen. Hän teki myös naisen asemaa parantavia uudistuksia, joista merkittävin oli heti ministerikautensa alkuvaiheessa vuonna 1936 tapahtunut abortin laillistaminen Kataloniassa. Montseny karsi myös ministeriönsä byrokratiaa ja lisäsi naisten määrää hallinnossa.


title: Federica Montseny

text: Koska anarkismin periaatteisiin ei kuulu toiminta puoluepolitiikassa, Espanjan kansanrintaman muodostaman hallituksen ministeriksi ryhtyminen oli Montsenylle erittäin vaikea ratkaisu. Lopulta hän päätti kuitenkin ottaa tehtävän vastaan, koska hän katsoi sen olevan tarpeellista fasismin vastaisen yhteisen rintaman vuoksi. Vaikka Montsenylla oli takanaan myös CNT:n anarkosyndikalistien tuki, hän sai ratkaisustaan paljon kritiikkiä. Sitä esittivät muun muassa anarkismin merkittävimpiin filosofeihin kuuluva Emma Goldman ja italialainen militantti anarkisti Camillo Berneri, joka laati Montsenylle avoimen kirjeen. Hän joutui luopumaan ministerin tehtävistään toukokuussa 1937 käydyn tasavaltalaisten keskinäisen valtataistelun eli niin sanotun Barcelonan toukokuun tapahtumien jälkeen.


title: Federica Montseny

text: Sisällissodan päätyttyä tasavaltalaisten tappioon vuonna 1939 Montseny matkusti diplomaattipassin turvin Ranskaan, jossa hän jatkoi CNT:n maanalaisen toiminnan organisointia. Toisen maailmansodan natsimiehityksen aikana Montseny oli vangittuna Perigueux’n ja Limogesin vankiloissa, mutta hänen raskautensa esti luovuttamisen Espanjaan. Sen sijaan hän pysyi kotiarestissa sodan loppuun saakka. Rauhan tultua Montseny työskenteli muun muassa toimittajana. Hänen kirjallinen tuotantonsa käsittää noin 15 polittista teosta sekä viitisenkymmentä romaania, runoteosta ja lastenkirjaa. Montseny oli naimisissa ja sai kolme lasta.


title: Federica Montseny

text: Espanjan siirryttyä demokratiaan diktaattori Francon kuoleman jälkeen Montseny palasi maanpaosta vuonna 1977. Hän osallistui Barcelonassa CNT-ammattiliiton ensimmäiseen sisällissodan jälkeiseen kokoukseen ja piti puheen kymmenilletuhansille kuulijoille. Federica Montseny kuoli Ranskan Toulousessa 88-vuotiaana tammikuussa 1994.


title: Kongonkäärmehaukka

text: Kongonkäärmehaukka ("Dryotriorchis spectabilis") on haukkojen heimoon kuuluva laji. Sitä tavataan Afrikan keskiosissa Angolassa, Kamerunissa, Keski-Afrikan tasavallassassa, Kongossa, Kongon demokraattisessa tasavallassa, Norsunluurannikolla, Päiväntasaajan Guineassa, Gabonissa, Ghanassa, Guineassa, Liberiassa, Nigeriassa ja Sierra Leonessa.


title: Kongonkäärmehaukka

text: Laji ei ole uhanalainen, mutta sen kanta on pienenemässä. metsänhakkuiden vuoksi. Sen elinpiiriä ovat subtrooppiset ja trooppiset alavat metsät.


title: The Mountain (Hakenin albumi)

text: The Mountain on lontoolaisen progressiivisen metalliyhtyeen Hakenin kolmas studioalbumi. Levyn julkaisi Inside Out Music 2. syyskuuta 2013.


title: The Mountain (Hakenin albumi)

text: Sovitus Haken.


title: Autofagosytoosi

text: Autofagosytoosi on prosessi, jossa eliön solut kierrättävät vaurioituneita, sairastuneita tai ikääntyneitä osia uusiksi soluelimiksi. Autofagosytoosi on terveyden kannalta oleellisen tärkeää. Kun solut vaurioituvat pysyvästi esimerkiksi tulehduksissa ja ikääntyessään, niin ilman kierrätysprosessia elimistöön kertyisi nopeasti toimimattomia solunosia.


title: Autofagosytoosi

text: Autofagosytoosi on eukaryoottisoluissa konservoitunut ja tarkasti säädelty tapahtuma, jossa lysosomaaliset entsyymit hajottavat solun omia rakenneosia, solulimaa ja soluorganelleja (esim. mitokondrioita), kalvon ympäröimissä autofagosomeiksi kutsutuissa rakenteissa.


title: Autofagosytoosi

text: On saatu näyttöä siitä, että autofagosytoosin virheellinen toiminta kypsällä iällä on yksi ikääntymisen päätekijöistä, ja tämän virheellisen toiminnan "sammuttaminen" onkin pidentänyt koe-eläinten elinikää huomattavasti.


title: Autofagosytoosi

text: Autofagosytoosi mahdollistaa ihmisen selviytymisen hengissä suhteellisen pitkään nälkiintyneenäkin. Tällöin elimistö ”hajottaa itseään” energiaa saadakseen.


title: Autofagosytoosi

text: Esimerkiksi Parkinsonin tauti ja jotkut syövät aiheutuvat autofagosytoosin puutteellisesta toiminnasta.


title: Autofagosytoosi

text: Vaikka solujen oli jo aiemmin tiedetty kierrättävän omaa materiaaliaan, vasta Yoshinori Osumi 1990-luvulla määritteli tarkasti geenit ja metaboliareitit, joiden kautta kierrätys tapahtuu. Osumin työstä lähti kokonaan uusi biologian haara, joka selvittää, miten elimistömme käyttää ”itse-kannibalismia” terveenä pysymiseen.


title: Miesten yleisluistelun maailmanmestaruuskilpailut 1914

text: Yleisluistelun maailmanmestaruudesta kilpailtiin Kristianian Frogner Stadionilla 14.-15. helmikuuta 1914. Vain miehet kilpailivat. Mestaruuden voitti Norjan Oscar Mathisen. Loppupisteissä on huomioitu vain niiden sijoitukset, jotka luistelivat loppuun kaikki neljä matkaa. Kaikkiaan kilpailun aloitti 21 luistelijaa.


title: Kati Mikola

text:
Kati Maaria Mikola (ent. Mikola-Stenvall, s. 26. joulukuuta 1961 Helsingin maalaiskunta) on Sauvossa asuva taidemaalari. Hänet tunnetaan erityisesti muotokuvistaan ja muista valoisan realistisista öljymaalauksista, joissa ihmisten luomassa ympäristössä seikkailee usein eläinhahmoja.
Mikola opiskeli 1978–1981 Turun piirustuskoulussa. Hän on pitänyt useita yksityisnäyttelyitä etenkin Turussa, mutta myös Tampereella, Oulussa, Hyvinkäällä ja Salossa. Hän on toiminut Paimion kansalaisopiston kuvataiteen opettajana vuodesta 1997 ja opettanut lisäksi muun muassa Varsinais-Suomen Kansanopiston muotokuvakursseilla vuosina 1998, 2000 ja 2001. Mikola on ollut Turun taiteilijaseuran hallituksen jäsen vuodesta 2000.


title: Kati Mikola

text: Mikola asuu Sauvossa Art Alsilaksi nimetyssä vanhassa kansakoulussa, jossa hänellä on ateljee, taidegalleria ja kurssitoimintakeskus.


title: Kati Mikola

text: Mikola oli aiemmin naimisissa taidemaalari Kaj Stenvallin kanssa.


title: Ball (Iron Butterflyn albumi)

text: Ball on Iron Butterfly-yhtyeen studioalbumi vuodelta 1969. Albumi nousi Yhdysvaltain albumilistalla sijalle 3. ja möi kultalevyn arvoisesti, mutta ei kuitenkaan yltänyt edellisen "In-A-Gadda-Da-Vida"-albumin myyntilukemiin. Kappaleet "In the Time of Our Lives" ja "Soul Experience" julkaistiin singleinä ja ne saivat pienehköä listamenestystä.


title: Live (Iron Butterflyn albumi)

text: Live on Iron Butterfly-yhtyeen live-albumi vuodelta 1970. Se on taltioitu edellisvuoden konserteista. Albumi on live-albumiksi varsin lyhyt sisältäen vain kuusi kappaletta, joista "In-A-Gadda-Da-Vida" täyttää kokonaan albumin toisen puolen. Kappaleista kolme on edelliseltä "Ball"-albumilta.


title: Major League Baseball -kausi 1932

text: Major League Baseball -kauden 1932 päätteeksi pelatussa World Series -ottelusarjassa kohtasivat New York Yankees ja Chicago Cubs. Yankees voitti mestaruuden puhtaasti 4–0. St. Louis Cardinals, edelliskauden mestari putosi nyt National Leaguen kuudenneksi.


title: Metamorphosis (Iron Butterflyn albumi)

text: Metamorphosis on Iron Butterflyn albumi vuodelta 1970. Se jäi yhtyeen viimeiseksi sen ensimmäisellä toimintakaudella. Albumi nousi Yhdysvaltain albumilistalla sijalle 16. ja singlenä julkaistu "Easy Rider (Let the Wind Pay the Way)" nousi singlelistalla sijalle 66.


title: Metamorphosis (Iron Butterflyn albumi)

text: Kitaristi Erik Braunn oli eronnut yhtyeestä ennen albumin levytyksiä ja jäljelle jäänyt yhtye (Doug Ingle, Lee Dorman ja Ron Bushy) toimi virallisesti triona levytysten aikana. Levytyksissä olivat mukana sessiokitaristeina Mike Pinera ja Larry "Rhino" Reinhardt, jotka liittyivät albumin julkaisun jälkeen virallisesti yhtyeeseen. Pinera myös laulaa albumilla neljällä kappaleella. Albumi julkaistiinkin alun perin alaviitteellä "Iron Butterfly with Pinera & Rhino".


title: Keto-enolitautomeria

text: Keto-enolitautomeria on tautomerian laji, jossa karbonyyliyhdiste kuten ketoni, aldehydit tai esteri tautomerisoituu enoliksi. Yhdisteissä keto- ja enoli muodot esiintyvät kemiallisessa tasapainossa ja useimmiten tasapaino on vahvasti ketomuodon puolella.


title: Keto-enolitautomeria

text: Keto-enolitautomerian edellytys on, että karbonyyliyhdisteessä on karbonyyliryhmän vieressä sp-hybridisoitunut hiiliatomi, johon on kiinnittynyt vähintään yksi vetyatomi. Tautomeria tapahtuu molekyylinsisäisenä vedynsiirtona hiileltä hapelle ja samalla kaksoissidos muuttuu hiilen ja hapen välisestä kahden hiiliatomin väliseksi. Keto-enolitautomerian tasapainotila määräytyy tautomeerien stabiilisuuden perusteella. Yksinkertaiset karbonyyliyhdisteet esiintyvät tyypillisesti ketomuodoissa ja enolimuotoa on hyvin vähän. Esimerkiksi asetonille tautomerian tasapainovakio on 10. Tämä johtuu siitä, että karbonyyliryhmän kaksoissidos on hieman stabiilimpi kuin enolin hydroksyyliryhmä ja kahden hiiliatomin välinen kaksoissidos.


title: Keto-enolitautomeria

text: Joissakin tapauksissa enolimuoto on stabiili ja keto-enolitautomerian tasapaino on enolin puolella. Tähän syynä voi olla konjugaatio kuten fenolien tapauksessa tai vetysidos karbonyyliryhmän ja enolimuodon hydroksyyliryhmän välillä kuten β-dikarbonyyliyhdisteissä. Itse karbonyyliyhdisteen ominaisuuksien lisäksi keto-enolitautomeriaan vaikuttaa lämpötila ja liuoksissa myös liuotin.


title: Keto-enolitautomeria

text: Keto-enolitautomeria vaatii tyypillisesti katalyytiksi hapon tai emäksen. Happokatalyytti protonoi karbonyyliryhmän muodostaen oksoniumionin, jonka hiiliatomilta emäs, esimerkiksi vesi, poistaa protonin muodostaen enolin. Emäskatalysoidussa tautomeriassa emäs ottaa ensin protonin hiileltä ja happo luovuttaa protonin näin syntyneelle enolaatti-ionille muodostaen enolin.


title: Zhang Zhidong

text: Zhang Zhidong (Wade-Giles: Tšang Tši-tung; 2. syyskuuta 1837 Xingyi, Guizhou – 4. lokakuuta 1909 Peking) oli kiinalainen oppinut ja korkea keisarillinen virkamies, joka kannatti ja toteutti yhteiskunnallisia uudistuksia Qing-dynastian loppuaikoina. Zhangin tavoitteena oli teknisen kehityksen mahdollistavien tietojen omaksuminen länsimaista ja samanaikaisesti perinteisen kiinalaisen kulttuurin ja arvomaailman säilyttäminen.


title: Zhang Zhidong

text: Zhang syntyi Guizhoun maakunnassa, mutta kiinalaisen tavan mukaan hänen on katsottu olleen kotoisin Hebein Nanpista, jossa hänen sukunsa oli asunut vuosisatojen ajan. Hänen suvussaan oli paljon oppineita ja virkamiehiä. Zhang tuli jo nuorena tunnetuksi oppineisuudestaan. Hän suoritti keisarillisen virkatutkinnon alimman asteen poikkeuksellisesti jo 13-vuotiaana ja koko tutkinnon 26-vuotiaaksi mennessä. Hänestä tuli vuonna 1865 tuomari Guangdongissa ja 1868 verovirkailija Jiangsun maakunnassa. Myöhemmin hän toimi yliopistonopettajana. Zhang herätti huomiota vuonna 1880 julkaisemalla keisarille osoitetun kirjoituksen, jossa hän arvosteli Mantšurian kiinalaisen käskynhaltijan Venäjän kanssa solmimaa epäedullista sopimusta. Samana vuonna Zhang nimitettiin Kiinan koululaitoksen apulaistarkastajaksi, mistä hän siirtyi 1881 Shanxin maakunnan kuvernööriksi sekä 1884 Guangdongin ja Guangxin alueen kenraalikuvernööriksi ja varakuninkaaksi. Vuosina 1889–1907 hän oli Huguangin (nykyisen Hunanin ja Hubein) maakunnan varakuninkaana. Taitavana hallintomiehenä Zhang kohosi vähitellen maakunnalliselta tasolta valtakunnan tason poliittiseksi vaikuttajaksi. Hän tuki leskikeisarinna Cixiä, joka antoi hänelle monia ylennyksiä.


title: Zhang Zhidong

text: Zhangia huolettanut kysymys oli Kiinan pärjääminen modernisoituvassa maailmassa ja tarpeellisten uudistusten sovittaminen kiinalaiseen traditioon. Hän kehitti tähän ongelmaan ratkaisun, jonka mukaan Kiinan olisi omaksuttava teknistä osaamista ja tietoa länsimailta, mutta säilytettävä samalla klassinen kiinalainen henkinen perintö ja varsinkin kungfutselainen arvomaailma. Käyttämällä uuskungfutselaisuuden käsitteitä ”olemus” ("ti") ja ”tehtävä” ("yong") hän loi iskulauseen ”kiinalainen oppineisuus pohjana, länsimainen tieto sovelluksena”.


title: Zhang Zhidong

text: Toimiessaan Huguangin käskynhaltijana Zhang toteutti hallitsemallaan alueella merkittävän teollistamisohjelman, johon kuului rahapajojen sekä nahka-, tiili-, silkki-, paperi-, puuvilla- ja villatehtaiden perustamisia. Hän myös perusti 1890-luvulla Kiinan ensimmäisen rauta- ja terästehtaan, jonka sulatto tilattiin sellaisenaan Englannista. Tuotannon käynnistämisessä oli suuria vaikeuksia, koska suunnitteluvaiheessa ei huomioitu paikallisten malmien ja raaka-aineiden saatavuutta. Hovin valtuuttamana Zhang johti myös rautatien rakentamista Hankousta lähelle Pekingiä. Ratayhteys valmistui monien viivästysten jälkeen vuonna 1906. Ollessaan väliaikaisella komennuksella Nanjingissa Zhang pyrki kouluttamaan Kiinan armeijan joukkoja saksalaisten asiantuntijoiden opastuksella.


title: Zhang Zhidong

text: Varsinkin tappiollisen Kiinan–Japanin sodan jälkeen Zhangin huomio kääntyi 1890-luvulla tarpeisiin uudistaa Kiinan koulutusjärjestelmää. Hän julkaisi vuonna 1898 teoksen "Quanxuepian" (”Kannustus opiskeluun”), jossa kehotettiin uudistamaan koululaitosta, lähettämään nuoria kiinalaisia opiskelemaan ulkomaille sekä kääntämään järjestelmällisesti kiinaksi länsimaista ja japanilaista kirjallisuutta hyödyllisten tietojen saamiseksi. Näitä toimia ryhdytiinkin toteuttamaan varsinkin Zhangin hallinnoimilla alueilla.


title: Zhang Zhidong

text: Boksarikapinan aikana vuonna 1900 Zhang kieltäytyi noudattamasta keisarillisen hallituksen määräystä, jolla julistettiin sota länsimaille. Hän ja useat muut maakunnalliset johtajat keskittyivät vain rauhan säilyttämiseen omilla alueillaan yhteisymmärryksessä ulkovaltojen edustajien kanssa. Kun boksariliike kukistui ja Kiina joutui taipumaan ankariin rauhanehtoihin, Zhangia ei rangaistu tottelemattomuudestaan vaan päinvastoin leskikeisarinna Cixi kiitteli hänen kaukonäköisyyttään. Boksarikapinan epäonnistumisen jälkeen myös Cixin hallitus oli valmis uudistuspolitiikkaan. Leskikeisarinna pyysi vuoden 1901 alussa korkeilta virkamiehiltään ehdotuksia uudistuksiksi. Yhdessä kuvernööri Liu Kunyin kanssa Zhang vastasi pyyntöön kolmella perinpohjaisella ehdotuksella, jotka toimivat seuraavien viiden vuoden aikana toteutettujen uudistusten pohjana. Keskeisinä elementteinä ehdotuksissa olivat uusien koulujen perustaminen, opiskelijoiden lähettäminen ulkomaisiin yliopistoihin ja vanhan virkatutkintojärjestelmän lakkauttaminen. Zhang nimitettiin vuonna 1901 myös valtakunnanneuvoston jäseneksi.


title: Zhang Zhidong

text: Vuonna 1904 Zhang sai tehtäväkseen laatia koko Kiinan koulujärjestelmälle uudet puitteet ja yksityiskohtaiset toimintasuunnitelmat, jotka myös pantiin pikaisesti toimeen. Seuraavien viiden vuoden aikana koulujen määrä Kiinassa kasvoi 73-kertaiseksi ja opiskelijoiden määrä 225-kertaiseksi. Vanha keisarillinen virkatutkintojärjestelmä lakkautettiin Zhangin toistuvien vaatimusten jälkeen vuonna 1905. Vuonna 1907 hänet kutsuttiin Pekingin keisarilliseen hoviin, jossa hän sai monia korkeita virkoja. Cixin kuoltua seuraavana vuonna Zhang ryhtyi tukemaan uutta sijaishallitsijaa, prinssi Chunia. Yuan Shikain jouduttua tammikuussa 1909 syrjään Zhangista tuli Chunin tärkein neuvonantaja. Hän kuitenkin kuoli myöhemmin samana vuonna.


title: Gudžaratilainen kirjaimisto

text: Gudžaratilainen kirjaimisto (gudžaratiksi ગુજરાતી લિપિ "gujarātī lipi") on gudžaratin kielen kirjoitusjärjestelmä. Varhaisimmat gudžaratilaisilla aakkosilla kirjoitetut tekstit ovat 1500-luvun lopulta. Devanagarin pohjalta kehitetty gudžaratilainen kirjaimisto oli pitkään epävirallisessa asemassa, ja esimerkiksi kaunokirjallisuudessa ja akateemisessa kirjoituksessa gudžaratin kirjoittamiseen käytettiin devanagaria 1800-luvun puoliväliin asti.


title: Gudžaratilainen kirjaimisto

text: Gudžaratin aakkostoon kuuluu 36 konsonanttia ja 11 vokaalia, ja sitä kirjoitetaan vasemmalta oikealle. Kirjaimisto on tyypiltään abugida, mikä tarkoittaa, että yksi kirjainmerkki merkitsee pääsääntöisesti konsonantista ja sitä seuraavasta vokaalista muodostuvaa tavua. Vokaalit voidaan merkitä edeltävään konsonanttiin lisättävinä tarkemerkkeinä, mutta niillä on myös itsenäiset muodot vokaalialkuisten tavujen kirjoittamista varten.


title: Gudžaratilainen kirjaimisto

text: Kirjaimisto on pääasiallinen kirjoitusjärjestelmä gudžaratin lisäksi myös kutšin kielessä. Sitä käytetään muiden kirjaimistojen ohella myös muun muassa bhilin, vasavin ja avestan kirjoittamiseen.


title: Gudžaratilainen kirjaimisto

text: Gudžaratilainen kirjaimisto muodostettiin devanagarin pohjalta. Näkyvin muutos oli devanagarille tyypillisestä kirjaimien yläpuolisesta vaakaviivasta luopuminen. Vanhin säilynyt gudžaratilaisilla kirjaimilla kirjoitettu teksti on vuodelta 1592, ja painettuna sitä käytettiin ensimmäisen kerran vuonna 1797 julkaistussa mainoksessa. Gudžaratilaista kirjaimistoa pidettiin pitkään epävirallisena ”pankkiirin” tai ”kauppiaan” kirjoituksena, ja kaunokirjallisuudessa ja akateemisessa tekstissä gudžaratin kirjoittamiseen käytettiin yleisesti devanagaria 1800-luvun puoliväliin asti.


title: Gudžaratilainen kirjaimisto

text: Gudžaratin kielen lisäksi gudžaratilaista kirjaimistoa käytetään Gujaratin Kutchin piirikunnassa puhutun kutšin kirjoittamiseen. Kirjaimistoa käytetään muiden kirjoitusjärjestelmien ohella myös avestan, bhilin, chodrin, gamitin, kolin, kuknan, varlin ja vasavin kirjoittamiseen.


title: Gudžaratilainen kirjaimisto

text: Gudžaratilaisilla kirjaimilla kirjoitetaan latinalaisen aakkoston tavoin vasemmalta oikealle ja sanojen väliin jätetään sanaväli. Kirjaimisto ei tee eroa pienten ja isojen kirjainten välillä.


title: Gudžaratilainen kirjaimisto

text: Gudžaratilaiseen kirjaimistoon kuuluu 36 konsonanttia. Viimeiset konsonantit "kṣa" ja "jña" ovat oikeastaan kahden kirjaimen ligatuureja, mutta ne lasketaan tavallisesti mukaan gudžaratilaiseen aakkostoon.


title: Gudžaratilainen kirjaimisto

text: Kutšin aakkostoon kuuluu gudžaratissa käytettyjen kirjainten lisäksi viisi pisteellistä konsonanttia, joilla ilmaistaan kutšin implosiiveja sekä äänteitä ja .


title: Gudžaratilainen kirjaimisto

text: Devanagarin tavoin gudžaratilaisessa tekstissä käytetään runsaasti ligatuurimuotoja peräkkäisten konsonanttien esittämiseen. Suurin osa yhdistelmämuodoista muodostetaan säännönmukaisesti, mutta osalla kirjaimista on omat poikkeussääntönsä yhdistelmien muodostamiseen. Joillakin konsonanttiyhdistelmillä kuten ક્ષ "kṣa" ja જ્ઞ "jña" on oma täysin epäsäännöllinen ligatuurimuotonsa.


title: Gudžaratilainen kirjaimisto

text: Säännöllinen yhdistelmämuoto tehdään jättämällä edeltävästä konsonantista pois sen oikeanpuolimmainen pystyviiva ja kirjoittamalla jälkimmäinen konsonantti yhteen edeltävän kanssa.


title: Gudžaratilainen kirjaimisto

text: Retrofleksiklusiilien "ṭa", "ṭha", "ḍa" ja "ḍha" kahdentaminen tehdään pystysuuntaisesti kirjoittamalla jälkimmäinen kirjain edellisen alle.


title: Gudžaratilainen kirjaimisto

text:
Kirjain ર "ra" kirjoitetaan konsonanttiyhdistelmän ensimmäisenä osana tarkemerkkinä seuraavan konsonantin päälle. Yhdistelmän jälkimmäisenä osana "ra"-kirjaimella on kaksi muotoa: kirjainten ટ "ṭa", ઠ "ṭha" ja ડ "ḍa" kanssa "ra" merkitään tarkkeena edeltävän konsonantin alapuolelle, ja muiden konsonanttien kanssa se lisätään edeltävän konsonantin pystyviivaan alavasemmalle osoittavana väkäsenä. Konsonanttiyhdistelmät "tra", "dra" ja "hra" ovat epäsäännöllisiä.
Kirjaimella હ "ha" on poikkeukselliset yhdistelmät હ્મ "hma" ja હ્ય "hya", ja konsonantti દ "da" on yhdistelmän jälkimmäisenä osana epäsäännöllinen yhdistelmissä દ્ધ "ddha", દ્મ "dma", દ્ય "dya" ja દ્વ "dva". Kahdennettuina ત "ta" ja દ "da" saavat epäsäännölliset muodot ત્ત "tta" ja દ્દ "dda". Kirjain શ "śa" esiintyy poikkeuksellisena yhdistelmämuotona viiden konsonantin kanssa: શ્ચ "śca", શ્ન "śna", શ્ર "śra", શ્લ "śla" ja શ્વ "śva".


title: Gudžaratilainen kirjaimisto

text: Kirjaimistoon kuuluu 11 vokaalia. Gudžaratilaisilla vokaaleilla on kaksi muotoa: itsenäinen kirjain, jota käytetään vokaalialkuisissa tavuissa, ja konsonanttikirjaimeen lisättävä tarkemuoto. Vokaalilla "a" ei ole erillistä tarkemuotoa, vaan se seuraa oletusarvoisesti jokaista konsonanttia, jolle ei ole merkitty muuta vokaalitarketta. Joissakin tapauksissa oletusvokaali kuitenkin jää ääntämyksestä pois, vaikka tätä ei merkitä millään tavalla kirjoitusasussa. Yksittäiseen vokaalitarkkeettomaan konsonanttiin päättyvät sanat lausutaan ilman loppuvokaalia (મન "mana" ), ja "a"-vokaali voi joissakin sanoissa jäädä ääntymättä myös sanan keskellä. Gudžaratilaisessa kirjaimistossa on vokaalin puuttumista ilmaiseva virama-tarke (esim. ક્ "k"), mutta sitä käytetään lähinnä sanskritista peräisin olevissa lainasanoissa.


title: Gudžaratilainen kirjaimisto

text: Vokaalin ઋ "r̥" äännearvo oli sanskritissa vokaalinen eli tavua kannattava r-äänne, joka on gudžaratissa korvautunut yhdistelmällä . Kirjaimistossa on myös omat kirjaimet sanskritin vokaalisille r- ja l-äänteille (ૠ "r̥̄", ઌ "l̥" ja ૡ "l̥̄"), mutta näitä kirjaimia ei käytetä nykygudžaratissa eikä niitä lasketa osaksi gudžaratin tai kutšin aakkostoa.


title: Gudžaratilainen kirjaimisto

text: Vokaalit jaetaan perinteisesti ”lyhyisiin” ("a", "i", "u", "r̥") ja ”pitkiin” ("ā", "ī", "ū", "e", "ai", "o", "au"), vaikka ero pitkän ja lyhyen i- ja u-vokaalin välillä onkin hävinnyt nykygudžaratista.


title: Gudžaratilainen kirjaimisto

text: Joillakin konsonanteilla on epäsäännöllinen muoto tiettyjen vokaalitarkkeiden kanssa. Konsonantti ર "ra" on epäsäännöllinen yhdistelmissä રુ "ru" ja રૂ "rū", vokaali "r̥" kirjoitetaan poikkeuksellisesti yhdistelmissä હૃ "hr̥" ja દૃ "dr̥", ja konsonantilla જ "ja" on neljä epäsäännöllistä muotoa: જા "jā", જી "jī", જુ "ju" ja જૂ "jū". Osa tällaisista poikkeuksista voidaan kirjoittaa fontista riippuen joko poikkeuksellisena ligatuurina tai säännöllisen vokaalitarkkeen kanssa.


title: Gudžaratilainen kirjaimisto

text: Suppea ja väljä "o" ovat eri vokaaleita gudžaratissa, mutta molempia merkitään samalla kirjaimella. Tämän vuoksi esimerkiksi kirjoitusasu મોરી "morī" voi tapauskohtaisesti ääntyä joko (merkityksessä ”viemäri”) tai (merkityksessä ”vaisu”). Samoin suppea ja väljä "e" kirjoitetaan molemmat samalla vokaalilla. Joissakin lainasanoissa käytetään ylösalaisin piirrettyä "e":n tai "o":n tarketta väljien vokaalien kuvaamiseen; esimerkiksi englannista lainattu sana બૅડ "bêṭa" (”pesäpallomaila”) erottuu kirjoitusasultaan kotoperäisestä sanasta બેડ "beṭa" (”saari”).


title: Gudžaratilainen kirjaimisto

text: Velaarista nasaalia tavun lopussa merkitään pisteellä edeltävän kirjaimen yläpuolella, esim. કં "kaṁ" . Joissakin sanskritista lainatuissa sanoissa käytetään kaksoispistettä muistuttavaa "visarga"-tarketta ilmaisemaan h-äännettä tavun lopussa, esim. કઃ "kaḥ" . Nasaalivokaaleja merkitään pisteellisellä puoliympyrämerkillä kirjaimen päällä, esim. કઁ "kã" .


title: Gudžaratilainen kirjaimisto

text: Gudžaratilaisessa kirjaimistossa on omat numeronsa, joita käytetään arabialaisten numeroiden tavoin kymmenjärjestelmässä.


title: Gudžaratilainen kirjaimisto

text: Gudžaratilaisen kirjaimiston kirjainkoodi ISO 15924:ssä on ”Gujr” ja numerokoodi 320.


title: Gudžaratilainen kirjaimisto

text: Gudžaratilaiset kirjaimet sijoittuvat Unicode-standardissa koodilohkoon 0A80–0AFF. Lohko sisältää merkit gudžaratilaisille konsonanteille ja vokaalien itsenäisille muodoille, ja konsonanttiin liitettävillä vokaalitarkkeilla on omat erilliset merkkinsä. Esimerkiksi kirjainmerkki કિ "ki" muodostuu kahdesta Unicode-merkistä: konsonantista ક "ka" ja vokaalitarkkeesta િ "i". Vokaalitarke lisätään Unicode-esityksessä aina konsonantin jälkeen riippumatta siitä, piirretäänkö tarke kirjoitettaessa konsonantin oikealle vai vasemmalle puolelle. Lisäksi Unicode-lohkoon kuuluu omat merkit gudžaratilaisille tarkemerkeille kuten viramalle (્) ja visargalle (ઃ), gudžaratilaiset numeromerkit sekä joitakin sekalaisia merkkejä kuten rupian gudžaratilaisen symbolin ૱. Pilkkua ja pistettä vastaavat pystyviivavälimerkit (। ja ॥) eivät kuulu gudžaratin Unicode-lohkoon, vaan ne on määritelty devanagarin lohkossa.


title: Gudžaratilainen kirjaimisto

text: Peräkkäisten konsonanttien yhdistelmät merkitään Unicodessa virama-merkillä, joka lisätään ensimmäisen konsonantin jälkeen. Esimerkiksi yhdistelmä લ્ક "lka" saadaan kirjoittamalla peräkkäin લ "la", ્ (virama) ja ક "ka". Jos konsonantti halutaan merkitä eksplisiittisellä virama-tarkkeella eikä yhdistää seuraavaan konsonanttiin, pitää virama-merkin jälkeen lisätä näkymätön ZWNJ-ohjausmerkki (engl. "zero-width non-joiner"). Esimerkiksi yhdistelmä "la" + virama + ZWNJ + "ka" tuottaa kirjaimet લ્‌ક.


title: Balakovon ydinvoimalaitos

text: Balakovon ydinvoimalaitos () on Venäjän Saratovin alueella, noin 15 kilometriä Balakovosta koilliseen, Volgan itärannalle rakennetun tekoaltaan äärellä sijaitseva ydinvoimalaitos. Voimalaitoksen omistaa ja sen toiminnasta vastaa Venäjän valtion Rosenergoatom-osakeyhtiö.


title: Balakovon ydinvoimalaitos

text: Voimalaitoksella on neljä vuosina 1985-1993 tuotantokäyttöön otettua VVER-1000 -reaktoria.


title: Virtuaalitoimisto

text: Virtuaalitoimisto on osoite-, sihteeri-, imagon kohotus- ja tukipalvelu yrityksille. Monet yritykset, kuten freelance-toimijat ja myyntiedustajat, eivät välttämättä kaipaa fyysistä osoitetta, mutta tarvitsevat niin sanottuja back-office -palveluja sekä osoitteen satunnaiseen edustukseen ja kokouksiin. Osoitteen lisäksi yritys saa usein käyttöönsä myös muita virtuaalitoimistoon sisältyviä palveluja kuten postin vastaanoton, aulapalvelun, mahdollisuuden käyttää kokoustiloja tapaamisiin, muut edustustilat, sihteeripalvelut sekä mahdollisuuden käyttää joustavasti työpisteitä kyseisessä osoitteessa.


title: Virtuaalitoimisto

text: Virtuaalitoimisto on kustannustehokas ja joustava ratkaisu nykyajan muuttuvaan toimitilantarpeeseen. Virtuaalitoimistopalvelu soveltuu esimerkiksi kotitoimiston tueksi, vasta toiminnan aloittaneelle yritykselle, liiketoiminnan laajentamiseen, start upeille tai yritykselle, jonka vakituinen toimipaikka sijaitsee jossain muualla Suomessa tai ulkomailla.


title: Pekka Töpöhäntä ja suuri aarrejahti

text: Pekka Töpöhäntä ja suuri aarrejahti on vuonna 2000 valmistunut ruotsalainen elokuva.


title: Joku Paikallinen Bändi

text: Joku Paikallinen Bändi on vuonna 1998 perustettu kemiläinen rockyhtye ja bilebändi, joka soittaa suomirock-klassikoita. 120 keikan vuositahdilla Joku Paikallinen Bändi on yksi aktiivisimmin Suomea kiertävistä bilebändeistä.


title: Joku Paikallinen Bändi

text: Jonkun Paikallisen Bändin perusti vuonna 1998 sittemmin pitkään solistina toiminut Heikki ”Heme” Vieresjoki. Kyllästyttyään soittamaan omia kappaleita tyhjille saleille ohjelmistoksi valittiin kaikelle kansalle tuttuja suomalaisia rokkihittejä. Yhtye aloitti ahkeran keikkailun pääsääntöisesti Pohjois-Suomen alueella, kunnes on vakiinnuttanut paikkansa kysytyimpien bilebändien joukossa keikkailemalla valtakunnallisesti vuodesta 2005.


title: Joku Paikallinen Bändi

text: Yhtyeen nimi on herättänyt huomiota ja aiheuttanut sekaannusta. Nimi syntyi Hemen toimiessa ovimiehenä kemiläisissä ravintoloissa. Ihmisten kysyessä illan esiintyjän nimeä vastaus oli aina sama: ”En muista. Se on joku paikallinen bändi.” Oulussa toimiva Joku Paikallinen Pubi on nimetty yhtyeen mukaan.


title: Joku Paikallinen Bändi

text: Hemen ohella Paikallisen jäseniä ovat vuosien varrella olleet Antti Lainas (rummut, koskettimet ja laulu), Janne Jokisalo (kitara), Janne Posti (kitara), Marko Tirkkonen (basso), Santtu Heikkinen ja Simo Aalto (rummut). Yhtyeen nykyinen kokoonpano muodostui viimeisten alkuperäisjäsenten, Hemen ja Postin, jäätyä yhtyeestä vuonna 2011. Yhtye jatkaa toimintaa kokoonpanollaan Pyle (laulu), Tupe (rummut), Jussi (basso), Late (kitara).


title: Pavlo Petrenko

text: Pavlo Dmitrovich Petrenko (s. 17. heinäkuuta 1979) on ukrainalainen poliitikko, joka edustaa Isänmaa-puoluetta. Hänet valittiin Jatsenjukin väliaikaishallituksen oikeusministeriksi Ukrainan vallankumouksen päätteeksi 27. helmikuuta 2014.


title: Josh Thompson

text: Joshua Casey "Josh" Thompson (s. 18. helmikuuta 1962 Lawrence, Kansas, Yhdysvallat) on yhdysvaltalainen ampumahiihtäjä. Hän saavutti ampumahiihdossa Yhdysvaltain ensimmäisen MM-mitalin ollessaan 20 kilometrin kilpailussa hopealla Lake Placidissa 1987. Olympialaisissa hän sijoittui Sarajevossa 1984 10 kilometrillä 40:nneksi ja viestissä 11:nneksi, Calgaryssa 1988 10 kilometrillä 27:nneksi, 20 kilometrillä 25:nneksi ja viestissä yhdeksänneksi sekä Albertvillessa 1992 10 kilometrillä 32:nneksi, 20 kilometrillä 16:nneksi ja viestissä 13:nneksi.


title: Federación Anarquista Ibérica

text: Federación Anarquista Ibérica (lyh. FAI) on vuonna 1927 perustettu espanjalainen anarkistijärjestö. Se toimii läheisessä yhteistyössä anarkosyndikalistisen Confederación Nacional del Trabajo -ammattiliiton kanssa, jonka vuoksi niistä usein käytetään yhteistä lyhennettä CNT/FAI. Järjestön nimessä viitataan Iberian niemimaahan, koska FAI:n toiminnassa ovat aikaisemmin olleet mukana myös portugalilaiset anarkistit. FAI:n jäsenmäärä on salainen.


title: Federación Anarquista Ibérica

text: Ajatuksen FAI:sta kehitti jo 1920-luvun alussa Brasiliasta karkoitettu portugalilainen anarkisti Manuel Joaquim de Sousa. Samaa kieltä puhuvat Portugalin ja Brasilian anarkistit perustivat omia järjestöjään, mutta Portugalin vuoden 1926 sotilasvallankaappauksen jälkeen ne joutuivat siirtämään toimintaansa Espanjan puolelle. FAI:n perustava kokous pidettiin Valenciassa vuonna 1927. Espanjassa järjestö pyrki aluksi vahvistamaan anarkistien asemaa CNT-ammattiliitossa, jonka katsottiin muuttuneen liian myötämieliseksi työnantajia kohtaan, eikä FAI pitänyt liittoa enää työläisten edustajana. FAI pääsi lopulta 1930-luvun alkupuolella CNT:ssä määräävään asemaan, joka johti muun muassa maltillisempien jäsenten erottamiseen.


title: Federación Anarquista Ibérica

text: Vuosina 1936–1939 käydyssä Espanjan sisällissodassa CNT/FAI oli yksi sodan osapuolista. Järjestöt taistelivat tasavaltalaisten rinnalla kenraali Francon fasisteja vastaan. CNT/FAI:n hallussa olivat muun muassa Katalonia ja Barcelona, joissa toimi hetken aikaa anarkistinen yhteiskuntamalli. Tasavaltalaisten häviöön päättyneen sodan jälkeen FAI aloitti julkisen toimintansa uudelleen Espanjan demokratisoitumisen yhteydessä 1970-luvun lopulla.


title: Orijalainen kirjaimisto

text: Orijalainen kirjaimisto (, ଉତ୍କଳ ଲିପି "utkaḷa lipi" tai ଉତ୍କଳାକ୍ଷର "utkaḷāṣara") on orijan kielen kirjoitusjärjestelmä.


title: Orijalainen kirjaimisto

text: Varhaisin löydetty orijankielinen teksti on vuodelta 1051. Teksti on kirjoitettu kalinga-kirjaimistolla, joka kehittyi brahmista 500-luvulla. Nykyinen orijalainen kirjaimisto ei perustu suoraan kalinga-kirjoitukseen, vaan se luotiin 1100-luvulla bengalilaisen kirjaimiston varhaisen muodon pohjalta. Bengalilaiset kirjaimet periytyivät nagarista ja sitä kautta edelleen muinaisesta brahmi-kirjoituksesta.


title: Orijalainen kirjaimisto

text: Kirjaimet on kehitetty pyöreistä muodoista, koska kirjaimiston varhaisessa vaiheessa palmun lehdet olivat yleisesti käytetty kirjoitusalusta. Suorat viivat aiheuttivat helposti lehden halkeamisen, joten kirjainmerkit pyrittiin tekemään mahdollisimman kaareviksi.


title: Orijalainen kirjaimisto

text: Kirjaimistoa käytetään orijan lisäksi myös joidenkin Odishan vähemmistökielien kirjoittamiseen. Muun muassa santalia, mundaria, hota ja kuita kirjoitetaan Orissassa orijalaisilla kirjaimilla.


title: Orijalainen kirjaimisto

text: Orijalaiseen kirjaimistoon kuuluu 35 konsonanttia.


title: Orijalainen kirjaimisto

text: Muiden abugida-aakkostojen tavoin orijalaisessa kirjaimistossa tarkkeetonta konsonanttia seuraa oletusarvoisesti aina vokaali "a". Vokaalin puuttuminen ilmaistaan lisäämällä konsonantin alapuolelle virama-tarke (orijaksi "haḷanta"). Esimerkiksi kirjaimesta କ "ka" saadaan କ୍ "k" .


title: Orijalainen kirjaimisto

text:
Viramaa käytetään ennen kaikkea vierassanoissa. Kotoperäisissä sanoissa peräkkäisten konsonanttien yhdistelmät kirjoitetaan pääsääntöisesti yhdistelmäkirjaimina, jotka yksinkertaisimmassa tapauksessa muodostetaan kirjoittamalla jälkimmäinen konsonantti edeltävän alapuolelle. Jälkimmäisen konsonantin yläpuolinen kaariviiva jää näissä yhdistelmissä yleensä pois.
Joillakin konsonanteilla on omat poikkeussääntönsä yhdistelmien muodostamiseen, ja monilla konsonanttiyhdistelmillä on vielä erityinen kirjoitusasu, jota ei voi suoraan päätellä yhdistettävistä konsonanteista.


title: Orijalainen kirjaimisto

text: Orijalaisilla vokaaleilla on kaksi muotoa. Itsenäistä muotoa käytetään vokaalialkuisissa tavuissa, ja konsonantilla alkavat tavut kirjoitetaan lisäämällä vokaalia ilmaiseva tarkemerkki edeltävään konsonanttiin.


title: (15836) 1995 DA2

text: (15836) 1995 DA (kirjoitetaan myös: (15836) 1995 DA2) on Neptunuksen takana Aurinkoa kiertävä pikkuplaneetta, eli transneptuninen kohde. Se kuuluu Kuiperin vyöhykkeeseen ja on 3:4 rataresonanssissa Neptunuksen kanssa. 1995 DA:n löysivät Jane Luu ja David Jewitt 24. helmikuuta vuonna 1995.


title: FAI

text: FAI voi tarkoittaa muun muassa seuraavia asioita:


title: Vaaleavihermesikko

text: Vaaleavihermesikko ("Lichmera argentauris") on mesikoiden heimoon kuuluva varpuslintu.


title: Vaaleavihermesikko

text: Vaaleavihermesikkoa tavataan Indonesiassa Molukeilla. Lajin ei uskota olevan vaarassa, ja se on luokiteltu elinvoimaiseksi.


title: Uudenkaledonianvihermesikko

text: Uudenkaledonianvihermesikko ("Lichmera incana") on mesikoiden heimoon kuuluva varpuslintu.


title: Uudenkaledonianvihermesikko

text: Uudenkaledonianvihermesikkoa tavataan Uudessa-Kaledoniassa ja Vanuatussa. Lajia on kuvattu yleiseksi, ja se on luokiteltu elinvoimaiseksi.


title: Viirurintamesikko

text: Viirurintamesikko ("Lichmera alboauricularis") on mesikoiden heimoon kuuluva varpuslintu.


title: Viirurintamesikko

text: Viirurintamesikkoa tavataan Uuden-Guinean saarella Indonesiassa ja Papua-Uudessa-Guineassa. Lajia on kuvattu paikallisesti yleisestä runsaslukuiseksi, ja se on luokiteltu elinvoimaiseksi.


title: Bandanvihermesikko

text: Bandanvihermesikko ("Lichmera squamata") on mesikoiden heimoon kuuluva varpuslintu.


title: Bandanvihermesikko

text: Bandanvihermesikkoa tavataan Indonesiassa. Lajia on kuvattu yleisestä runsaslukuiseksi, ja se on luokiteltu elinvoimaiseksi.


title: Burunvihermesikko

text: Burunvihermesikko ("Lichmera deningeri") on mesikoiden heimoon kuuluva varpuslintu.


title: Burunvihermesikko

text: Burunvihermesikkoa tavataan Indonesiassa Burun saarella. Lajia on kuvattu pääasiassa harvinaiseksi, mutta yleiseksi ylemissä korkeuksissa. Se on luokiteltu elinvoimaiseksi.


title: Seraminvihermesikko

text: Seraminvihermesikko ("Lichmera monticola") on mesikoiden heimoon kuuluva varpuslintu.


title: Seraminvihermesikko

text: Seraminvihermesikkoa tavataan Indonesiassa. Lajia on kuvattu yleisestä runsaslukuiseksi. Se on luokiteltu elinvoimaiseksi.


title: Timorinvihermesikko

text: Timorinvihermesikko ("Lichmera flavicans") on mesikoiden heimoon kuuluva varpuslintu.


title: Timorinvihermesikko

text: Timorinvihermesikkoa tavataan Indonesiassa ja Itä-Timorissa. Lajia on kuvattu paikallisesti yleiseksi. Se on luokiteltu elinvoimaiseksi.


title: Wetarinvihermesikko

text: Wetarinvihermesikko ("Lichmera notabilis") on mesikoiden heimoon kuuluva varpuslintu.


title: Wetarinvihermesikko

text: Wetarinvihermesikkoa tavataan Indonesiassa Wetarin saarella. Lajin populaatiota on pidetty suhteellisen pienenä, mutta laji saattaa olla yleisempi kuin aiemmin on luultu. Wetarinvihermesikko on luokiteltu elinvoimaiseksi.


title: Rostovin ydinvoimalaitos

text: Rostovin ydinvoimalaitos (, toisinaan myös ) on Venäjän Rostovin alueella sijaitseva ydinvoimalaitos. Se on rakennettu 16 kilometriä Volgodonskin kaupungin koillispuolelle, Donin alajuoksulle padotun Tsimljanskin tekojärven etelärannalle. Aluekeskus, miljoonakaupunki Rostov-na-Donuun on noin 205 kilometrin matka. Voimalaitoksen omistaa ja sen toiminnasta vastaa Venäjän valtion Rosenergoatom-osakeyhtiö.


title: Rostovin ydinvoimalaitos

text: Kahdella VVER-1000 -ydinreaktoriyksiköllään voimala tuotti noin 40 prosenttia Rostovin alueen käyttämästä sähköenergiasta. Yksiköt on otettu tuotantokäyttöön vuosina 2001 ja 2010. Ensimmäisen voimalayksikön rakentamistyö tosin alkoi alun perin jo 1979, mutta keskeytettiin vuonna 1990, jolloin yksikkö oli 95-prosenttisesti valmis. Sittemmin rakennustöitä jatkettiin mukautetuin suunnitelmin.


title: Rostovin ydinvoimalaitos

text: Ydinvoimalan yksikkö 3 liitettiin sähköverkkoon 27.12.2014 ja tuotantokäyttöön 17.9.2015. Yksikkö 4 oli rakenteilla vielä helmikuussa 2016. Rakentajan tavoitteena oli saada tämäkin 1100 megawatin VVER V-320 -tyyppisellä ydinreaktorilla varustettu voimalayksikkö valmiiksi vuonna 2017.


title: Heaven (albumi)

text:
Heaven on englantilaisen laulaja-lauluntekijä Rebecca Fergusonin 5. joulukuuta 2011 julkaistu ensimmäinen studioalbumi. Albumi pääsi parhaimmillaan Britannian albumilistan sijalle kolme ja se sai kriitikoilta erittäin positiivisia arvioita. Kaksi viikkoa julkaisunsa jälkeen se palkittiin platinalevyllä. Elokuuhun 2012 mennessä "Heaven " oli myynyt 536,960 kappaletta Isossa-Britanniassa.
Albumin deluxe-versio julkaistiin 15. lokakuuta 2012. Se sisältää kolme uutta kappaletta ja kaksi coveria. Albumilta julkaistiin yhteensä kuusi singleä, joista "Backtrack" on deluxe-versiolta. "Heavenin" pääsingle oli marraskuussa 2011 julkaistu "Nothing's Real but Love".


title: Heaven (albumi)

text: Albumin kappaleiden genret vaihtelevat popista, soulista, ja bluesista R&B:hen. Syco Musicin omistaja Simon Cowell ja RCA Recordsin johto olivat jo löytäneet Fergusonille kappaleita äänitettäväksi, mutta artisti kieltäytyi niistä, koska halusi tehdä itse musiikkia. Artisti osallistui itse jokaisen kappaleen tekemiseen, jotta "voisi tuntea yhteyttä niihin". Nimi "Heaven" (taivas) tulee Fergusonin mukaan siitä, kun albumia äänittäessä hän oli "kuin taivaassa". Albumia äänitettiin 11 kuukautta. Ferguson sai inspiraatiota musiikilleen Aretha Franklinin tuotannosta. Hänen mukaansa Franklin on "soulin kuningatar".


title: Heaven (albumi)

text:
"Heaven" sai musiikkikriitikoilta erittäin hyvää palautetta. The Daily Telegraph antoi albumille täydet viisi tähteä. "Albumilla ei ole mitään mistä en pitäisi", kriitikko kirjoitti. Myös Digital Spy antoi albumille viisi tähteä kirjoittaen: "Kaiken kaikkiaan, Heaven on upea debyytti, joka on kaukana mistään rajoja rikkovasta mutta pysyy alueella, jonka osaa parhaiten." The Independentin Andy Gill kirjoitti: "Todennäköisyyslakien mukaan kykyjenetsintäohjelman kuuluu tuottaa vähintään yksi aito lahjakkuus joka kymmenes vuosi, ja Rebecca Ferguson on epäilemättä se."
The Independent ja New York Daily News vertasivat Fergusonia Adeleen.


title: Guy (etunimi)

text: Guy on miehen etunimi.


title: Guy (etunimi)

text: Guy on alkujaan ranskalainen muunnelma germaanisesta nimestä Wido, joka saattaa johtua joko metsää tai laajaa tarkoittavasta sanasta.


title: Guy (etunimi)

text: Vuodesta 1995 lähtien Guyn nimipäivä on ollut Suomen ruotsinkielisen kalenterin mukaan 30. maaliskuuta.


title: Guy (etunimi)

text: Suomessa Guy-nimisiä henkilöitä on ollut Väestörekisterikeskuksen tietojen mukaan hieman yli tuhat.


title: Screen Actors Guild Awards 2009

text: Screen Actors Guild Awards 2009 oli järjestyksessään 15. SAG-palkintogaala, jossa yhdysvaltalainen Screen Actors Guild -ammattilitto jakoi palkinnot näyttelijöille roolisuorituksista vuoden 2008 elokuvissa ja televisio-ohjelmissa. Gaala järjestettiin Shrine Auditoriumissa, Los Angelesissa, Kaliforniassa, Yhdysvalloissa 25. tammikuuta 2009.


title: Screen Actors Guild Awards 2009

text: Voittajat on listattu ensimmäisenä ja lihavoitu.


title: Musta Hevonen (olut)

text: Musta Hevonen on suomalaisen Sinebrychoffin panimoyhtiön olutmerkki, jota on ollut saatavana neljänä eri ajanjaksona, aina hieman erilaisena tuotekonseptina.


title: Musta Hevonen (olut)

text: Alun perin Musta Hevonen oli vaalea lager, joka pysyi markkinoilla kymmenisen vuotta alkaen vuodesta 1972. Vuosina 1997–2000 se oli merkkinä tummalle hanaoluelle, joka löytyi parinsadan olutravintolan valikoimista. Olutasiantuntijoiden hyvistä arvioista huolimata hanke jäi lyhytaikaiseksi. Vuonna 2003 Musta Hevonen oli jonkin aikaa niin sanottu halpaolutmerkki, joka oli saatavana vain K-kaupoista. Neljännen kerran Musta Hevonen tuotiin markkinoille vuoden 2012 tammikuussa, nyt muita suomalaisia keskioluita vähemmän alkoholia (4,0 %) sisältävänä, alumiinitölkkeihin pakattuna tummana ja vaaleana lagerina.


title: Musta Hevonen (olut)

text: Mustaa Hevosta alettiin panna Sinebrychoffin juuri itselleen ostamassa Porin oluttehtaassa 1972. Saman yrityksen Koff oli tuolloin keskioluiden markkinajohtaja, mutta oluiden menekki oli vuoden 1969 alusta voimaan tulleen keskiolutlain myötä voimakkaassa kasvussa, ja Sinebrychoff pyrki lisäämään markkinaosuuttaan tuomalla saataville uuden olutmerkin.


title: Musta Hevonen (olut)

text: Muita lagereita vaaleamman Mustan Hevosen kehitti Porin Oluen panimomestari Georg Orlow. Sitä varten kehitettiin oma vaaleampi mallas, joka kuivattiin matalammassa lämpötilassa.


title: Musta Hevonen (olut)

text: Mustan Hevosen nimen ja alkuperäisen graafisen ilmeen suunnitteli mainosgraafikko Pekka Nissinen Turkama & Kumppanit -mainostoimistossa. Uuden oluen nimi herätti aluksi kummastusta ja hilpeyttä, ja sen etiketin väritys oli täysin poikkeava olutpakkausten tiukasta perinteestä, jossa ainoat sallitut värit olivat kulta, punainen, vihreä ja sininen. Mustan Hevosen etiketti oli šakkimaisen mustavalkoinen, lisänä hieman kultaa.


title: Musta Hevonen (olut)

text:
Suosioon noussutta Mustaa Hevosta valmistettiin Porin panimon lisäksi myös Sinebrychoffin silloisella Hietalahden panimolla Helsingissä.
1970-luvun lopulla Mustaa Hevosta myyttiin sini-oranssissa tölkissä, jonka kuvituksena käytettiin tv-sarjan "Mustaa oritta" muistuttavaa lämminverihevosta. Suosio kuitenkin hiipui, ja Musta Hevonen katosi ensimmäisen kerran markkinoilta 1970- ja 1980-lukujen vaihteen tienoilla.


title: Robert Lee

text: Robert Lee on seuraavien henkilöiden nimi:


title: A Definite Maybe

text: A Definite Maybe on suomalaisyhtye Indican kappale heidän järjestyksessään seitsemänneltä, "Shine" -nimiseltä studioalbumilta. Nuclear Blast julkaisi kappaleen albumin ensimmäisenä singlenä 6. joulukuuta 2013.


title: A Definite Maybe

text: Kappaleen lyriikkavideo julkaistiin yhtyeen kanavalla videopalvelu YouTubessa 20. tammikuuta 2014. Kuten edeltänyt single "Älä kanna pelkoa", tämä single ei myöskään noussut listoille.


title: Ben Street

text: Ben Street (s. 13. helmikuuta 1987 Coquitlam, British Columbia, Kanada) on kanadalainen jääkiekkoilija, joka pelaa NHL-joukkue Anaheim Ducksin organisaatiossa. Streetiä ei olla varattu NHL:ään. Hän on pelannut viisi kautta yliopistojääkiekkoa Wisconsin Badgersissa.


title: Ben Street

text: Street pelasi BCHL:ssä juniorikiekkoa kaksi vuotta ennen kuin siirtyi vuonna 2005 WCHA-joukkue Wisconsin Badgersiin. Hän pelasi siellä vuosien 2005 ja 2010 välillä 171 peliä, joissa teki 47 maalia ja yhteensä 94 pistettä.


title: Ben Street

text: Streetiä ei varattu , mutta hänen hyvän työmoraalinsa ansiosta hän onnistui saamaan sopimuksen Pittsburgh Penguinsin kanssa vuonna 2010. Hän siirtyi kesken kauden 2010–2011 ECHL:ssä pelaavasta Wheeling Nailersista Pittsburghin farmiseura Wilkes-Barre/Scranton Penguinsiin. Hän oli ehtinyt ennen siirtoaan tekemään Nailersissa 38 ottelussa 24 maalia ja 51 pistettä. Street teki AHL:ssä 23 pistettä 36 ottelussa. Street äänestettiin AHL:n vuoden tulokkaaksi, vaikka hän ehti pelata ECHL:ssä puolet kaudesta. Seuraavalla kaudella hän teki 57 pistettä 71 ottelussa.


title: Ben Street

text: Streetin mahdollisuudet päästä Penguinsiin pelaamaan olivat vähäisiä, koska joukkueella oli jo useita huippukeskushyökkääjiä, joten hän päätti jättää organisaation ja etsiä uutta seuraa vapaana agenttina. Lopulta hän päätyi tekemään sopimuksen Calgary Flamesin kanssa. Sopimus oli kaksisuuntainen ja kaksivuotinen, josta Street saisi NHL:ssä pelatessaan 575 000 dollaria ja AHL:ssä 105 000 dollaria. Hän aloitti kauden AHL:n puolella Abbotsford Heatissa. Street oli tehnyt 31 pistettä 44 pelissä, kun Mikael Backlundin loukkaantumisen seurauksena hänet kutsuttiin Flamesiin 8. helmikuuta 2013. Hän teki NHL-debyyttinsä heti seuraavana yönä Vancouver Canucksia vastaan.


title: Ben Street

text: 1. marraskuuta 2012 Street ja hänen joukkuetoverinsa Steve McCarthy onnistuivat tekemään AHL:n ennätyksen tekemällä kaksi maalia kolmen sekunnin sisään toisistaan.


title: Ben Street

text: Kaudella 2013–2014 Street pelasi 13 NHL-ottelua, joissa hän sai yhden syöttöpisteen. Lisäksi hän teki 58 AHL-ottelussa tehot 28+32=60. Hänet valittiin marraskuun parhaaksi pelaajaksi sekä hän pääsi tähdistöotteluun.


title: Ben Street

text: 1. heinäkuuta 2014 Street jätti Calgaryn organisaation ja siirtyi kahden vuoden sopimuksella Colorado Avalancheen. Ensimmäisellä Colorado -kaudellaan Street kärsi harjoitusottelussa loukkaantumisen, jonka vuoksi hänen kauden 2014–2015 alkunsa viivästyi. Paluun jälkeen Street pelasi farmijoukkue Lake Erie Monstersissa esiintyen vain neljässä ottelussa ennen kuin hänet nostettiin NHL:ään 21. marraskuuta 2014.


title: Ben Street

text: Kaudella 2015–2016 Street valittiin Coloradon uuden farmiseuran San Antonio Rampagen kapteeniksi. Hän teki 15 ottelussa tehot 7+14=21. Lisäksi hän pelasi seitsemän ottelua Avalanchen paidassa jääden pisteittä.


title: Ben Street

text: Heinäkuussa 2016 Street solmi yhden vuoden mittaisen sopimuksen Detroit Red Wingsin kanssa. Hän pääsi pelaamaan Detroitin NHL-kokoonpanossa kuudessa ottelussa. Suurimman osan kaudesta Street edusti Red Wingsin AHL-farmiseura Grand Rapids Griffinsiä, jossa hän toimi myös varakapteenina. Griffins voitti kauden päätteeksi Calder Cupin. Street oli pudotuspelien pistepörssin neljäs tehtyään 19 ottelussa 21 tehopistettä. Kauden jälkeen Street ja Red Wings tekivät yksivuotisen jatkosopimuksen. Street pelasi koko kauden AHL:ssä ollen Griffinsin paras pistemies.


title: Ben Street

text: 2. heinäkuuta 2018 Anaheim Ducks ilmoitti tehneensä Streetin kanssa vuoden mittaisen sopimuksen.


title: What Is Life

text: What Is Life on saksalaisyhtye Sash!:n kappale heidän viidenneltä, Life Is A Beach-studioalbumilta. Sen julkaisi Tokapi Recordings albumin ensimmäisenä singlenä 2. marraskuuta 2012. Kappaleelle on tehty myös musiikkivideo, joka julkaistiin videopalvelu YouTubessa 27. syyskuuta 2012.


title: What Is Life

text: Digitaalinen lataus


title: Kalsu

text: Kalsu on kylä Forssassa Kanta-Hämeessä. Kalsu sijaitsee Forssan keskustaajamasta katsoen luoteeseen lähellä Jokioisten kunnan rajaa. Kylän eteläpuolella on Vieremän kaupunginosa ja länsipuolella Jokioisilla sijaitseva Latovainio. Kalsun itäpuolella on Forssaan kuuluva Lempään kulmakunta ja pohjoisessa Forssaan liitetty entisen Koijärven kunnan alue.


title: Kalsu

text: Kalsuun on tieyhteys lännestä valtatieltä 2 ja kaakosta seututieltä 284 erkanee Kalsuun johtava tie Parkkiaron kohdalla. Sotien jälkeen Kalsuun muutti paljon siirtoväkeä luovutetusta Karjalasta.


title: Kalsu

text: Kalsun kansakoulu oli toiminnassa ainakin vielä vuonna 1966.


title: Echo (Lylloon kappale)

text: Echo on ranskalaisartisti Lylloon kappale, joka sisältää myös Jessy Matadorin laulua. Sen julkaisi Lyprod Records digitaalisesti ladattavana singlenä 4. syyskuuta 2013. Kappaleelle on tehty musiikkivideo, joka julkaistiin videopalvelu YouTubessa 25. lokakuuta 2013. Kappale ei päässyt lainkaan listoille.


title: Echo (Lylloon kappale)

text: Digitaalinen single


title: Echo (Lylloon kappale)

text: Digitaaliset remixit


title: If You Were with Me Now

text: "If You Were with Me Now" on Kylie Minoguen ja Keith Washingtonin duetto ja se julkaistiin 21. lokakuuta 1991. Kappale on toinen single Minoguen albumilta "Let's Get to It" (1991). Kappaleen kirjoittivat Minogue, Washington, Mike Stock ja Pete Waterman.


title: Walter Ahlö

text: Walter Johannes Ahlö, sukunimi vuoteen 1921 "Mattson" (15. huhtikuuta 1907 Pietarsaari – 1984 Pietarsaari) oli suomenruotsalainen kirjailija.


title: Walter Ahlö

text: Ahlön vanhemmat olivat Viktor Mattsson ja Maria Andersson. Hän kävi kansakoulun ja oli sitten merimiehenä 1925–1930. Ahlö toimi liikemiehenä Pietarsaaressa vuodesta 1932 lähtien.


title: Walter Ahlö

text: Ahlö julkaisi kuusi romaania, runokokoelman "Vandring genom livet" ja muistelmateoksen "Jordnära verklighet".


title: Defuse (albumi)

text: Defuse on suomalaisen saman nimisen yhtyeen eponyymi esikoisalbumi. Se julkaistiin vuonna 2006 levymerkillä Tuhma Records.


title: Kang Youwei

text: Kang Youwei (Wade-Giles: Kang Yu-wei; 19. maaliskuuta 1858 Nanhai, Guangdong – 21. maaliskuuta 1927 Qingdao) oli kiinalainen oppinut ja poliittinen vaikuttaja, joka johti Qing-dynastian viimeisinä vuosina Kiinan keisarikunnan modernisoimiseen tähdännyttä liikettä. Hän oli keskeisin henkilö vuoden 1898 sadan päivän uudistusten taustalla. Kiinan tasavallan perustamisen jälkeenkin hän pysyi perustuslaillisen monarkian kannattajana.


title: Kang Youwei

text: Kang tunnettiin myös taitavana kalligrafina.


title: Kang Youwei

text: Kangin suku kuului Nanhain alueen oppineeseen maa-aateliin. Hän tähtäsi alkujaan virkamiesuralle, mutta reputti vuonna 1876 keisarillisen virkatutkinnon toisen asteen, ja oli sen jälkeen yksityisopetuksessa. Hän sai perinteisen kiinalaisen kungfutselaisen kasvatuksen, mutta koettuaan 20-vuotiaana hengellisen heräämiseen hän ryhtyi arvostelemaan monia ahdasmielisinä ja vanhentuneina pitämiään perinteitä. Hän sai lukemansa perusteella myönteisen käsityksen länsimaisesta sivistyksestä, mutta katsoi länsimaiden uhkaavan valloituksella kehityksessä jälkeenjäänyttä Kiinaa. Hän piti sen vuoksi välttämättömänä monien kiinalaisten instituutioiden rohkeaa uudistamista ja tavoitteli kungfutselainen aatepohjan yhdistämistä länsimaiseen tietoon ja osaamiseen. Esikuvanaan hän piti varsinkin Japanissa vuonna 1868 käynnistettyä Meiji-restauraatiota sekä Pietari Suuren Venäjällä toteuttamia uudistuksia. Kang julkaisi vuonna 1888 Kiinan keisarilliselle hoville osoitetun kansallisen uudistussuunnitelman, johon ei kuitenkaan kiinnitetty huomiota. Hän suuntasi sen jälkeen huomionsa älymystön käännyttämiseen puolelleen ja perusti vuonna 1890 Kantoniin oman koulun, jossa opetettiin monenlaisia aineita. Kang keräsi ympärilleen seuraajajoukon, johon kuului muun muassa Liang Qichao.


title: Kang Youwei

text: Vuosina 1891 ja 1897 julkaisemissaan Kungfutsea käsitelleissä kirjoissa Kang esitti vakiintuneesta poikkeavan tulkinnan, jonka mukaan Kungfutse oli ollut edistysuskoinen yhteiskunnallisten uudistusten kannattaja ja että Kungfutsen kirjoituksia oli peukaloitu tai suorastaan väärennetty Han-dynastian ja Wang Mangin aikana. Tämä uusi tulkinta Kungfutsen opeista sopi hyvin Kangin omiin poliittisiin tarkoitusperiin. Kang läpäisi viimein vuonna 1895 keisarillisen virkatutkinnon kokeimman asteen ja sai itselleen valtion viran yleisten töiden osastolla, mutta hänen virkamiesuransa ei muodostunut pitkäksi.


title: Kang Youwei

text: Kiinan kärsittyä nöyryyttävän tappion vuosien 1894–1895 sodassa Japania vastaan Kang ryhtyi esiintymään yhä äänekkäämmin uudistusten puolesta. Hän keräsi yli tuhannen opinneen nimet adressiin, jossa vastustettiin Shimonosekin rauhansopimusta, ja lähetti keisarille kaksi muistiota, joissa vaadittiin pikaisia yhteiskunnallisia muutoksia. Hän myös perusti kannattajineen nykyaikaisia puolueita edeltäneen poliittisen järjestön (”Kansallisen vahvistumisen tutkimisen seura”), joka kuitenkin lakkautettiin jo 1896. Saatuaan tukijoita hovin piiristä Kang sai lopulta vuonna 1898 vakuutettua keisari Guangxun. Pääasiassa Kangin vaikutuksesta Guangxu käynnisti Kiinassa kesäkuusta syyskuuhun 1898 kestäneen kiihkeän uudistuspolitiikan vaiheen eli niin sanotut sadan päivän uudistukset. Keisari julkisti uuden politiikan 12. kesäkuuta pitämässään puheessa ja kutsui neljä päivää myöhemmin Kangin ensi kertaa luokseen. Keisarin määräämiin uudistuksiin kuuluivat muun muassa hallintokoneiston tehostaminen, keisarillisen virkatutkinnon muuttaminen ja Pekingin yliopiston perustaminen. Vanhoilliset virkamiehet kuitenkin vastustivat uudistuksia ja antoivat tukensa leskikeisarinna Cixille, joka suoritti 21. syyskuuta palatsivallankaappauksen ja eristi keisarin päätöksenteosta. Guangxun antamat uudistusmääräykset kumottiin ja kuusi johtavaa uudistuspolitiikkoa teloitettiin, heidän joukossaan Kangin nuorempi veli. Kang ja Liang Qichao onnistuivat pakenemaan Hongkongin kautta Japaniin brittiläisellä tykkiveneellä.


title: Kang Youwei

text: Kang asettui aluksi Kanadaan ja perusti heinäkuussa 1899 emigranttikiinalaisten muodostaman poliittisen järjestön, jonka tavoitteena oli palauttaa valta Guangxulle ja joka tunnettiin nimellä ”Puolustakaa keisaria -seura” (vuodesta 1907 Perustuslaillinen puolue). Maanpakolaisvuosinaan hän matkusti ahkerasti eri puolilla maailmaa ja loi kannattajineen laajan verkoston. Maailman näkeminen omin silmin vähensi Kangin aiempaa arvostusta länsimaita kohtaan ja hän palasi takaisin perinteisen kiinalaisen kulttuurin ihailuun. Euroopan-kokemustensa myötä hän myös irtisanoutui väkivaltaisesta vallankumouksesta Kiinan uudistamisen keinona, ja ajautui siten ristiriitoihin maanpaossa toimineiden kiinalaisten vallankumouksellisten kanssa. Tänä aikana Kang kirjoitti merkittävän teoksensa "Da Tongshu" (”Suuri yhteisö”). Siinä hän visioi ihmiskunnan kehityksen johtavan tulevaisuudessa utopiaan, jossa ihmisiä erottavat ominaisuudet menettäisivät merkityksensä, valtioiden rajat katoaisivat, maailmanlaajuinen rauha vallitsisi ja syntyisi yhteinen, tasa-arvoa puolustava maailmanhallitus. Hän uskoi myös perinteisten perheyhteisöjen lakkaavan olemasta. Kang sai teoksen valmiiksi vuonna 1902, mutta piti sitä liian radikaalina julkaistavaksi. Osa teoksesta julkaistiin vuonna 1913, mutta kokonaan se ilmestyi vasta Kangin kuoleman jälkeen vuonna 1935.


title: Kang Youwei

text: Kang palasi maanpaosta Kiinaan vuoden 1912 vallankumouksen jälkeen. Hän vastusti vallan kasaantumista presidentti Yuan Shikaille, ja oli vuonna 1917 mukana lyhytaikaisessa yrityksessä palauttaa Qing-dynastian viimeinen keisari Pu Yi perustuslailliseksi hallitsijaksi. Viimeisinä vuosinaan Kang vastusti kumouksellisen Sun Yat-senin johtamaa Etelä-Kiinan hallitusta ja vaati edelleen kungfutselaiseen ajatteluun perustuvaa yhteiskunnan kehittämistä moraalisen rappion ja liiallisen länsimaisen vaikutuksen torjumiseksi. Kuollessaan hän oli menettänyt suuren osan aiempaa kannatustaan Kiinan älymystön parissa, koska hänen katsottiin juuttuneen menneisyyteen.


title: Mývatn

text: Mývatn on matala, mutta 37 neliökilometrin laajuinen järvi Islannin pohjoisosassa lähellä Krafla-tulivuorta. Järvellä ja sitä ympäröivällä kosteikkoalueella elää paljon vesilintuja, varsinkin sorsia.


title: Mývatn

text: Järven nimi tarkoittaa islanniksi ”sääskijärveä” ("mý" ja "vatn").


title: Emma Kari

text: Emma Karoliina Kari (s. 15. toukokuuta 1983 Espoo) on suomalainen vihreiden poliitikko ja tietokirjailija. Hänet valittiin kansanedustajaksi vuoden 2015 vaaleissa Helsingin vaalipiiristä.


title: Emma Kari

text: Kari on ollut Helsingin kaupunginvaltuuston jäsen vuodesta 2009. Hän toimi vuosina 2013–2015 Helsingin vihreän valtuustoryhmän puheenjohtajana ja kaupunginhallituksen varapuheenjohtajana. Hän työskenteli vuonna 2014 ympäristöministeri Ville Niinistön erityisavustajana.


title: Emma Kari

text: Kari on ollut Helsingin yliopiston ylioppilaskunnan (HYY) edustajiston jäsen vuodesta 2005. Hän toimi HYY:n ympäristövaliokunnan puheenjohtajana vuonna 2005. Vuonna 2008 Kari oli HYY:n hallituksen jäsen vastuualueenaan sosiaalipolitiikka. Hän toimi samana vuonna myös Helsingin yliopiston opintotukilautakunnan varapuheenjohtajana.


title: Emma Kari

text: Kari on ollut Vihreiden nuorten ja opiskelijoiden liiton (ViNO) hallituksen jäsen vuonna 2007. Samana vuonna hän toimi ViNOn tasa-arvotyöryhmän puheenjohtajana sekä Euroopan vihreiden nuorten hallituksen jäsenenä vastuualueenaan tiedotus ja tasa-arvo. Helsingin vihreiden nuorten puheenjohtajana Kari toimi vuonna 2008.


title: Emma Kari

text: Emma Kari oli ensimmäistä kertaa ehdolla kunnallisvaaleissa 2008, ja hänet valittiin Helsingin kaupunginvaltuuston 1 031 äänellä. Hän oli tuolloin valtuuston nuorin jäsen. Kaudella 2009–2012 Kari toimi nuorisolautakunnan puheenjohtajana. Hän teki aloitteen muun muassa kasvisruokapäivästä ja puolusti romaneja. Hän toimi kaupunginhallituksen varajäsenenä 2009–2010 ja vihreän valtuustoryhmän varapuheenjohtajana 2010–2012.


title: Emma Kari

text: Kari uusi valtuustopaikkansa 1 666 äänellä kunnallisvaaleissa 2012. Hänet valittiin kaudeksi 2013–2016 vihreän valtuustoryhmän puheenjohtajaksi ja kaupunginhallituksen varapuheenjohtajaksi. Kari jätti molemmat tehtävät tultuaan valituksi eduskuntaan keväällä 2015. Hän on tehnyt valtuustossa aloitteet muun muassa Vaasankadun kävelykadusta ja Reilun kaupan kaupungista sekä vaatinut paperittomille siirtolaisille oikeutta terveydenhuoltoon. Syyskuussa 2015 Kari valittiin varhaiskasvatuslautakunnan puheenjohtajaksi.


title: Emma Kari

text: Kevään 2017 kuntavaaleissa Kari valittiin valtuustoon Helsingin kaikkien ehdokkaiden joukossa kuudenneksi suurimmalla ja vihreiden toiseksi suurimmalla äänimäärällä.


title: Emma Kari

text: Kari oli ensimmäisen kerran ehdolla eduskuntaan vuoden 2011 vaaleissa saaden 2 124 ääntä. Kevään 2015 eduskuntavaaleissa Kari sai 4 647 ääntä ja tuli valituksi. Hän on suuren valiokunnan ja lakivaliokunnan jäsen.


title: Emma Kari

text: Kari on ollut vihreiden puoluevaltuuskunnan jäsen 2009–2011 ja varajäsen 2011–2013. Hän työskenteli Anni Sinnemäen eduskunta-avustajana vuosina 2011–2013. Vuonna 2014 hän oli ympäristöministeri Ville Niinistön erityisavustaja.


title: Emma Kari

text: Hän oli ehdolla myös eurovaaleissa 2009 ja sai 2 915 ääntä.


title: Emma Kari

text: Kari on kirjoittanut teollistuneen kalastuksen vaikutuksista tietokirjan "Kalavale – Tyhjenevä meri ja ihmiset sen rannalla" (Into Kustannus, 2012) yhdessä Kukka Rannan kanssa. He saivat siitä Kehys ry:n Kelpoa kehitystä -palkinnon ja teos oli WWF:n Vuoden luontokirja -finalisti.


title: Emma Kari

text: Kari on kirjoittanut myös artikkelit teoksiin "Onnellisuustalous" (Vihreä Sivistysliitto, 2011) ja "Miksi äänestää?" (Teos, 2011).


title: Emma Kari

text: Kari asui lapsuutensa Espoossa. Hän kävi Viherlaakson lukion. Kari on opiskellut ympäristönsuojelutiedettä ja sosiaalipolitiikkaa Helsingin yliopistossa ja on luonnontieteiden kandidaatti.


title: Emma Kari

text: Karin puoliso on Greenpeace Nordenin Arktis-kampanjavastaava Tapio Laakso. Heillä on kaksi lasta. Karin isä on entinen kokoomuspoliitikko Ilkka J. Kari.


title: Bangkok Addiction

text: Bangkok Addiction on suomalaisen hard rock -yhtye Defusen toinen studioalbumi. Se julkaistiin vuonna 2011 levymerkillä Fastball Music.


title: Bomarsundin linnanseurakunta

text: Bomarsundin linnanseurakunta eli Skarpansin linnanseurakunta oli 1842–1854 toiminut seurakunta Ahvenanmaalla. Venäjä alkoi rakentaa Sundin seurakunnan alueelle 1832 linnoitettua sotilasleiriä. Bomarsundin linnoituksen evankelis-luterilaisia sotilaita ja heidän perheitään varten palkattiin oma saarnaaja 9. huhtikuuta 1842 annetulla keisarillisen majesteetin käskykirjeellä. Seurakunta sai oman väliaikaisen kirkon 1844, kun erääseen linnoituksen holvaukseen sisustettiin jumalanpalvelustila. Englantilaiset ja ranskalaiset sotalaivat tuhosivat linnoituksen Krimin sodassa 1854. Rauhanteossa Venäjä suostui luopumaan linnan korjaamisesta, minkä yhtenä seurauksena oli väliaikaisen seurakunnan lakkauttaminen.


title: Bomarsundin linnanseurakunta

text: Seurakunnan saarnaajana toimi 1842–1851 Henrik Johan Hjorth ja 1851–1854 Karl Gustaf Lindström. Lindström työskenteli aluksi virkaa toimittavana saarnaajana ja 1854 hänen virkansa lakkautettiin. Vuonna 1847 seurakunnassa oli virkaa toimittavana saarnaajana ylimääräinen pappi, jonka nimi oli Johan Josef Fogelberg.


title: Kuulantyöntö olympialaisissa

text: Kuulantyöntö on kuulunut olympialaisten lajivalikoimaan ensimmäisistä nykyaikaisista olympialaisista lähtien. Naisten kuulantyöntö tuli olympialaisten ohjelmaan vuonna 1948.


title: Kuulantyöntö olympialaisissa

text: Vuoden 1912 olympialaisissa kuulantyönnössä oli kaksi kilpailutapahtumaa, kun olympiamitalit ratkaistiin myös molempien käsien kuulantyönnössä. Kilpailussa laskettiin yhteen vasemmalla ja oikealla kädellä työnnetyn kuulan parhaat tulokset. Kilpailumuoto oli olympiaohjelmassa vain kerran.


title: Leivinuuniraha

text: Leivinuunirahat eli leivinuunirahavero oli Ruotsissa ja Suomessa 1622–1747 käytössä ollut vero. Leivinuunirahoja suoritettiin kaupungeissa oikeudesta käyttää leivinuunia. Sitä joutui maksamaan jokainen talous, mutta sen suuruus vaihteli säädyn ja varallisuuden perusteella määrätyn taksan mukaan. Kun leivinuunirahat poistettiin 1747, niiden sijaan alettiin samana vuonna kantaa kotitarveaksiisia, jota joutui maksamaan kaupunkeihin tuodusta viljasta. Eino E. Suolahti mainitsee, että leivinuunirahat oli suoritettava kaupungissa olevien leivinuunien luvun perusteella. Vuonna 1624 helsinkiläiset maksoivat tätä veroa yhteensä 43 talaria ja porvoolaiset 70 talaria.


title: André Akkari

text: André Akkari (s. 28. joulukuuta 1974 São Paulo, Brasilia) on brasilialainen pokeriammattilainen. Hän pelaa PokerStarsilla nimimerkillä Aakkari Team PokerStars Pro -jäsenenä. Hän voitti vuoden 2011 World Series of Poker $1,500 No-Limit Hold’em -turnauksen. Hän työskenteli aiemmin ohjelmistoyrityksessä ja teki animaatioita yritysten internetsivuille.


title: Casualties of Cool

text: Casualties of Cool on saman nimisen country rock -yhtyeen esikoisalbumi. Yhtye koostuu kanadalaisista muusikoista, Devin Townsendistä sekä Ché Aimee Dorvalista. Albumin tuotantokulut katettiin osittain joukkorahoituksena PledgeMusicin kautta, ja se julkaistiin 14. toukokuuta 2014.


title: Casualties of Cool

text:
Henkilökohtaisessa blogissaan Townsend on kommentoinut albumia seuraavasti:
Albumin kappalelistaus julkistettiin 14. lokakuuta 2013.Deluxe Edition CD 2


title: Frances

text: Frances () on vuonna 1982 ensi-iltansa saanut Graeme Cliffordin ohjaama yhdysvaltalainen elämäkerrallinen draamaelokuva, jonka pääosissa on Jessica Lange nimiroolissa Frances Farmerina (1913–1970). Sivurooleissa ovat muun muassa Kim Stanley ja Sam Shepard. "Frances" on ohjaaja Cliffordin esikoiselokuvaohjaus. John Barry sävelsi elokuvaan musiikin.


title: Frances

text: "Francesin" käsikirjoituksen laativat Eric Bergren, Christopher De Vore ja Nicholas Kazan, jonka isä Elia Kazan työskenteli oikean Frances Farmerin kanssa monissa näytelmissä. Käsikirjoitus pohjautuu William Arnoldin "Shadowlandiin" (1978), joka on fiktiivispohjainen Farmerin elämäkerta.


title: Frances

text: Frances Farmer nousee maineeseen älykkäänä nuorena naisena ja hänestä tuleekin yksi elokuvateollisuuden kirkkaimmista tähdistä 1930-luvun Hollywoodissa. Hän on vaalea, kaunis ja hänen seksuaalisuutensa saa valkokankaan liekkeihin. Kaikki osoittautuukin kuitenkin painajaiseksi. Frances kieltäytyy ryhtymästä elokuvayhtiöiden sätkynukeksi ja blondibimboksi, ja hän alkaa kapinoida tekopyhää elokuvamaailmaa vastaan, jossa ihmiset ovat pelkkää kulutustavaraa. Hollywood vastaa Farmerille sulkemalla hänet piireistä.


title: Frances

text:
Frances vajoaa yhä syvemmälle huume- ja alkoholikierteeseen, hänen herkkä mielensä murtuu, ja hän lopulta joutuu dominoivan äitinsä huostaan. Psykiatrisessa sairaalassa häntä nöyryytetään paljon. Hänen kapinansa yritetään estää sähköshokkiterapialla ja lobotomialla. Hänestä yritetään tehdä normaalia ja yhteiskuntakelpoista. Kysymys kuuluu, onko hän vai ympärillä oleva maailma oikeasti se hullu?
Monet näyttelijät olivat ehdolla Frances Farmerin rooliin, kuten Anne Archer, Susan Blakely, Blythe Danner, Susan Dey, Patty Duke, Mia Farrow, Sally Field, Jane Fonda, Goldie Hawn, Diane Keaton, Liza Minnelli, Susan Sarandon, Cybill Shepherd, Sissy Spacek, Meryl Streep, Natalie Wood ja Tuesday Weld. Susan Blakely tulkitsi Farmeria CBS:n televisioelokuvassa "Koittaako aamu koskaan" ("Will There Really Be a Morning?") vuonna 1983. Kim Hunter ja Celeste Holm olivat ehdolla Lillian Farmerin rooliin.